ჟან-ჟაკ ბრიკერი და მორის ლაზაიგი

და შენი და? ...

ფრანგული კომედია ორ მოქმედებად

მთარგმნელი: ნანა სამჭკუაშვილი

samchkuashvilin@yahoo.com

ჟან-ჟაკ ბრიკერი და მორის ლაზაიგი

და შენი და? ...

ეს არის ტყუპი და-ძმის, მარტინისა და მარტინას ამბავი, რომლებიც, ფიზიკური მსგავსების მიუხედავად, ხასიათით სრულიად განსხვავებულები არიან. უფრო მეტიც, პირველივე დანახვისთანავე ისეთი შთაბეჭდილება გრჩება, რომ მათი დაბადებისას ბუნებას რაღაც აერია - მარტინა საქმიანი ტიპია, მკაცრი, სერიოზული იერით, მაშინ, როცა მარტინი მგრძნობიარე ხასიათითა და სინაზით გამოირჩევა.

რაში დასჭირდა მარტინს თავისი დის როლის მორგება და მარტინაც რატომ არის იძულებული, იგივე გააკეთოს? როგორ ხდება, რომ მარტინას ქალიშვილს ბიძა გაგიჟებით უყვარდება და რა როლი აკისრია მთელ ამ ჩახლართულ ამბავში მარტინის მომხიბვლელ საყვარელს?

ამ ყველაფრის ფონზე, მარტინის ცოლი და მარტინას ქმარი გამაოგნებელ აღმოჩენებს აკეთებენ...

პიესა გაუგებრობებითა და კომიკური სიტუაციებითაა სავსე.

ხანგრძლივობა - 1 სთ და 45 წთ

**მოქმედი პირნი:**

მარტინი ტყუპები ( ორივეს როლს ერთი მსახიობი ასრულებს)

მარტინა

ჟულიეტი - მარტინის ცოლი

მაქსიმი - მარტინას ქმარი

კატრინი - მარტინასა და მაქსიმის ქალიშვილი

ევა - მარტინის საყვარელი

ფილიპი - მარტინას თანაშემწე

**I მოქმედება**

*საჭიროა მხოლოდ ერთი დეკორაცია. მოქმედება ვითარდება თანამედროვე სტილის ავეჯით გაწყობილ მისაღებ ოთახში. კარ-ფანჯრების განლაგება რეჟისორისა და მხატვრის სურვილზეა დამოკიდებული. თუმცა, მისაღებ ოთახს ორი კარი აუცილებლად უნდა ჰქონდეს: ერთი - ბინაში შესასვლელი და მეორე - სტუმრების ოთახებში გამავალი. მისაღები ოთახის ქვემოთ, პირველ სართულზე კიდევ ერთი კარია საჭირო საგამოფენო დარბაზში შესასვლელად (თვითონ გალერეა არ ჩანს. ამასთან, შინაარსიდან გამომდინარე, ივარაუდება, რომ შენობაში შემოსვლა გალერეიდანაც შეიძლება). პირველი და მეორე სართული კიბით არის დაკავშირებული (თუ ტექნიკურად მოხერხდება, ხვეული კიბის გაკეთებაც შეიძლება).*

*ფარდის გახსნისთანავე სცენაზე ვხედავთ ახალგაზრდა, დაახლოებით ოცდახუთი წლის ლამაზ გოგოს, რომელიც ნახატების დახარისხებითაა დაკავებული. ნამუშევრები აშკარად აბსტრაქტულ სტილშია შესრულებული. ჩაცმულობაც ზედმეტად ავანგარდული აქვს, თუმცა ეს სრულებით არ უშლის ხელს მისი მშვენიერი აღნაგობის წარმოჩენას.*

*ის ერთ ტილოს იღებს და ქვედა სართულზე ჩატანას აპირებს, მაგრამ მერე ისევ შეყოვნდება და დაფიქრებული აკვირდება ნახატებს. ისეთი სახე აქვს, ეტყობა, რომ გადაწყვეტილების მიღება უჭირს. საბოლოოდ, სამ ნახატს ირჩევს გალერეაში ჩასატანად, მაგრამ კიბესთან სიმპათიურ, ასე, ორმაცდაათ წლამდე ასაკის მამაკაცს შეეჩეხება, რომელიც ეს-ესაა ქვედა სართულიდან ამოვიდა.*

**ევა**: უკაცრავად, ბატონო, თუ შეიძლება, საგამოფენო დარბაზში დაბრუნდით. მეც ახლავე მოვალ და გიდობას გაგიწევთ.

**მაქსიმი** (*მხიარული ხმით*): მაგაზე არ შეგაწუხებთ, მადმუაზელ. ნახატებს უკვე შევავლე თვალი.

**ევა** (*მკაცრი ტონით*): უკაცრავად ბატონო, მაგრამ ეს ბინა კერძო საკუთრებაა.

**მაქსიმი**: ეგ აქამდეც ვიცოდი. მე მაქსიმ დუფორესტი ვარ, მარტინის სიძე.

**ევა**: ოჰ, ბოდიშს გიხდით.

**ახალგაზრდა გოგოს ხმა** (*საგამოფენო დარბაზიდან მოდის*): მთელი დღე თუ შემოსასვლელში უნდა ვიყურყუტოთ, მაშინ მირჩევნია, ახლავე დავბრუნდე ლიონში.

**მაქსიმი**: ეს ჩემი ქალიშვილი კატრინია, მარტინის დისშვილი.

**ევა** (*მაქსიმსა და კატრინს* *ოთახში შემოსვლის საშუალებას* *აძლევს*): მაპატიეთ, თუ შეიძლება. მობრძანდით. რიგითი დამთვალიერებლები მეგონეთ.

**მაქსიმი**: ნუ გვებოდიშებით, ჩვენი ბრალია. წესით, პირდაპირ ბინაში უნდა შემოვსულიყავით, მაგრამ ჩემმა შვილმა გალერეის დათვალიერება მოინდომა.

**ევა** : ძალიან კარგად მოქცეულხართ. ნება მიბოძეთ, გაგეცნოთ: ევა მერინი.

(*კატრინი ოცი წლის მომხიბვლელი, საკმაოდ თანამედროვე სტილის გოგონაა. თუმცა მის ჩაცმოლობაში ევასნაირი სითამამე ჯერ არ ჩანს. ის პროვინციიდან ახალი ჩამოსულია*).

**კატრინი**: ე.ი. ბიძაჩემის გალერეას თქვენ კურირებთ?

**ევა** : ამჟამად, კი. რას იტყვით, მოგეწონათ?

**კატრინი** : გალერეა თუ ნახატები?

**ევა**: ნახატები, რა თქმა უნდა!

**მაქსიმი**: ყველა ის ტილო ერთი ავტორის ნამუშევარია?

**ევა**: დიახ. გამოფენა სწორედ დღეს საღამოს გაიხსნება. მარტინი... უფრო სწორად, ბატონი ლამბერტი აღფრთოვანებულია ამ ახალგაზრდა, ნიჭიერი მხატვრის ნამუშევრებით. სხვათა შორის, თქვენ რომ მოხვედით, ზუსტად მაშინ ვაპირებდი ბოლო რამდენიმე ნახატის ჩატანას. აი, ისინიც (*ნახატებს აჩვენებს*). აბა, რას იტყვით?

**მაქსიმი** (*დაფიქრების* *შემდეგ*): მათში რაღაც განსაკუთრებული ხელწერა იგრძნობა... თუმცა აქვე აღვნიშნავ, რომ მხატვრობაში დიდად ვერ ვერკვევი.

**კატრინი** : არანაირი სპეციალური ცოდნა არ არის საჭირო იმის მისახვედრად, რომ ეს საშინელებაა.

**მაქსიმი**: მგონი ზედმეტად მკაცრი შეფასებაა.

**კატრინი**: რასაც ვფიქრობ, იმას ვამბობ. და არა მარტო ახლა. ეს ძალიან კარგად იცი, მამა.

**მაქსიმი** (*ევას*): თანამედროვე ახალგაზრდების საერთო სენი. არა უშავს, გაუვლის.

**კატრინი**: არასდროს! თვალთმაქცობის ეპოქა დამთავრდა! ამ ნახატებზე ვფიქრობ, რომ საშინელი სიმახინჯეა. შესაბამისად, იმავეს ვამბობ. სულ ეს არის. (*ევას*). თან, წესით, თქვენთვის ეს სულ ერთი უნდა იყოს.

**ევა:** მართალი ხართ, მადმუაზელ, თქვენი შეფასება სრულებით არ მაინტერესებს.

**მაქსიმი**: ახლა არ თქვათ, რომ...?

**ევა:** დიახ, პატივცემულო. ამ ,,სიმახინჯეების” ავტორი მე გახლავართ.

**მაქსიმი** (*თავის* *შვილს*): აი, ხედავ, რა ჩაიდინე?!

**ევა**: არ გაუბრაზდეთ, ძალიან გთხოვთ. საიდან უნდა სცოდნოდა ეს თქვენს შვილს.

**კატრინი**: ამის ცოდნა სრულებით არ ცვლის ჩემს აზრს.

**მაქსიმი**: კატრინ, ძალიან გთხოვ, ცოტა კორექტულად! (*ევას უბოდიშებს*). ჩემი შვილი სტუდენტია. ფსიქოანალიზს ეუფლება.

**ევა** (*კატრინს*): ანუ, თუ სწორად მივხვდი, თქვენი სპეციალობა გაძლევთ ასეთი მკაცრი შეფასებების გაკეთების უფლებას?

**კატრინი**: არა, უბრალოდ ის ადამიანების შინაგანი მდგომარეობის გამოცნობაში მეხმარება. კონკრეტულ შემთხვევაში საქმე გვაქვს არამდგრად ნერვულ ფონთან, რომელიც, სავარაუდოდ, სექსუალური დაუკმაყოფილებლობით უნდა იყოს გამოწვეული. ან, შეიძლება სულაც კასტრაციის კომპლექსი გაწუხებთ.

**ევა**: კასტრაციის კომპლექსი? მე? ... და ეს რომელ ნახატში ამოიკითხეთ?

**კატრინი**: აი, ეს აკვნიანი ბავშვები... ეს ძალიან მრავლისმთქმელი ელემენტია.

**ევა**: კი მაგრამ, მადმუაზელ, აქ არც აკვნები ხატია და არც - ბავშვები. ეს აყვავებული ვაშლის ხეებია.

**მაქსიმი**: აპატიეთ, თუ შეიძლება. ჩემს ქალიშვილს, ზოგადად, ახასიათებს, ყველაზე მარტივი, უწყინარი ამბავიც კი საკუთარი ინტერპრეტაციით წარმოადგინოს. ერთგვარი პროფესიული ჩვევაა.

**კატრინი**: მამა, ახლა არ მითხრა, რომ ამ ნახატზე შენ აყვავებული ვაშლის ხეები დაინახე.

**მაქსიმი**: შეიძლება გაგიკვირდეს, მაგრამ ნამდვილად დავინახე. უფრო მეტიც, ჩემი აზრით, ეს იაპონური ვაშლის ხეები უნდა იყოს.

**კატრინი** (*ნახატის* *წინ ჩაიმუხლებს და* *აკვირდება*): შეიძლება მართალი ხარ. ბავშვებს ირიბი თვალის ჭრილი აქვთ.

**ევა** : აქ კი უკვე რთულია, სიცილი შეიკავო.

**კატრინი**: სიმწრის სიცილი, ცხადია.

**მაქსიმი**: მადმუაზელ, ჩემი მხრივ, მინდა აღვნიშნო, რომ თქვენი ნამუშევრებიდან განსაკუთრებული ხიბლი გამოსჭვივის. სწორედ ამიტომ, ნამდვილად არ გამკვირვებია ავტორის ვინაობა. მათში იგრძნობა თქვენი ამოუწურავი ნიჭიერება...

**ევა**: დიდი მადლობა. სასიამოვნოა ამის მოსმენა, თუნდაც სინამდვილეში ასე არ ფიქრობდეთ.

**მაქსიმი**: კი, მაგრამ, მე მართლა ასე ვფიქრობ. მეტიც, თქვენმა ნამუშევრებმა სურვილი გამიჩინა, უფრო საფუძვლიანად გავერკვე თანამედროვე მხატვრობის ტენდენციებში. თქვენი დახმარებით, რასაკვირველია.

**კატრინი**: გარწმუნებთ, მადმუაზელ, რომ მამაჩემი, ზოგადად, წარმოსახვის უნარის ნაკლებობას არ უჩივის. უბრალოდ, ადამიანის გაცნობისას მასში ყოველთვის უცნაური პროცესები მიმდინარეობს. ეს აფექტურად ემოციური ურთიერთობა, რომელიც პირველივე შეხვედრისას ყალიბდება, ბუნებრივია, განპირობებულია მისი საპირისპირო სქესისადმი გარკვეული მიდრეკილებებით.

**ევა**: უკაცრავად, შეგიძლიათ ეს ყველაფერი უფრო ნელა გამიმეოროთ?

**კატრინი**: რა აზრი აქვს, მაინც ვერ მიხვდებით.

**ევა** (*მაქსიმს*): მასთან ერთად ცხოვრება ადვილი არ უნდა იყოს.

**მაქსიმი**: არ მკითხოთ. უკვე აღარ ვუსმენთ. იმასაც კი ვერიდები, დილით ვკითხო, როგორ ეძინა, რადგან მისი ამომწურავი პასუხის მოსმენის შემდეგ ვხვდები, რომ ამასობაში უკვე მეორედ დაღამებულა.

**ევა**: მჯერა თქვენი... თუ ნებას მომცემთ, ბატონ ლამბერტს შევატყობინებ თქვენი სტუმრობის შესახებ.

**მაქსიმი**: მადლობელი დაგრჩებით. (*ევა გადის*). რა სისულელეებს როშავ! ისეთი უხეში იყავი ამ მშვენიერ...

**კატრინი**: იმიტომ, რომ ეგრევე მივხვდი, მის შებმას რომ აპირებდი.

**მაქსიმი**: ისე ლაპარაკობ, თითქოს სულ ასე ვიქცეოდე!

**კატრინი**: ნებისმიერ შეთხვევაში, უფლება მომეცი გითხრა, რომ პატარა, გამოუცდელ ბიჭს ჰგავდი.

**მაქსიმი**: ძალიან კარგი. ბარემ ქალების მოხიბვლის კურსიც ჩამიტარე.

**კატრინი**: აბა, როდის? როგორც ვატყობ, ამ საღამოს სხვასთან გაქვს გაკვეთილი მხატვრობის მიმართულებების შესასწავლად. მაგრამ, ფრთხილად იყავი! ოჯახში უთანხმოების ჩამოვარდნის რისკს აჩენ, იცოდე. გარკვეული დეტალების გაანალიზების შედეგად შემიძლია გითხრა, რომ ეს შენი ,,დიდებული“ მხატვარი საკმაოდ ახლო ურთიერთობაში უნდა იყოს ჩემს ბიძიკოსთან.

**მაქსიმი**: თანდათან იმ დასკვნამდე მივდივარ, რომ ფსიქოანალიზი ნათელმხილველობის ნიჭის გაღვივებას უწყობს ხელს. ძალიან გთხოვ, ეცადე ბიძასთან და ბიცოლასთან უფრო ზრდილობიანი იყო. ბოლოს სამი წლის წინ ვიყავით აქ. ასე რომ, შეიძლება ითქვას, ხელახლა უნდა გაგიცნონ.

**კატრინი**: არა, მაგ დროს მე ინგლისში ვიყავი. ანუ გამოდის, რომ სამი კი არა, ათი წელია, არ შევხვედრივართ. ბიძაჩემს ალბათ პამპერსიანი ვახსოვარ. ასე რომ, დიდი სიურპრიზი ელის.

**მაქსიმი**: შენც, სხვათა შორის. როგორც ადრეც გითხარი, გაჭრილი ვაშლივით ჰგავს დედაშენს. უფრო სწორად, მარტინი და მარტინა, ეს არის ერთი მედლის ორი მხარე.

**კატრინი**: ტყუპების შემთხვევაში ეს სრულიად ნორმალურია.

**მაქსიმი**: ეს მთლად ნორმალური შემთხვევა არ არის. კიდევ ერთხელ გაფრთხილებ, წინასწარ შეემზადე, შოკში არ ჩავარდე.

**კატრინი**: კი, მაგრამ, როგორ შეიძლება ასეთი დიდი ფიზიკური მსგავსების მიუხედავად, ასე საშინლად ვერ იტანდნენ ერთმანეთს?!

**მაქსიმი**: ერთმანეთს ვერ იტანენ, მსუბუქი ნათქვამია. მაგრამ რა გიკვირს, ისინი იმდენად განსხვავებულები არიან... დიდი ალბათობით, მათი ჩასახვისას ქრომოსომები ხუმრობის ხასიათზე იყვნენ - ენერგიული და ვაჟკაცური თვისებები გოგოს, ხელოვნებისადმი მისწრაფება და სიფაქიზე - ბიჭს. საოცარია, პირდაპირ!

**მარტინი** (*ხმამაღალი* *შეძახილით* *შემოდის*): Hello! როგორც იქნა, მთელი ოჯახი ერთად ვართ! (*ეს არის 40-დან 50 წლამდე ძალიან სიმპათიური მამაკაცი, თანამედროვედ ჩაცმული, ძვირფასი სამკაულებით*)*.* მაქსიმ, შე ძველო! შენ არ იცვლები. ისევ ისე ახალგაზრდულად გამოიყურები. ვერ ვხვდები, როგორ ახერხებ ამას ჩემი აუტანელი დის ხელში? (*მაქსიმს საპასუხოდ დრო არ* *რჩება,* *რადგან ამასობაში* *მარტინი კატრინს დაინახავს, რომელიც* *გაოცებისგან პირდაღებული შეჰყურებს ბიძას* ). არ მითხრა, რომ ეს მშვენიერი ქმნილება ჩემი დისშვილია!

**მაქსიმი** (*სიცილით*): გაგიკვირდება და ეგრეა. შეცვლილილია?

**მარტინი**: შეცვლილი?! ალბათ გინდოდა გეთქვა, გარდაქმნილი! უმაღლეს შეფასებას ვაძლევ!.. გამარჯობა, ჩემო პატარა კაროლინ.

**მაქსიმი**: კატრინი.

**მარტინი**: ბოდიში, კატრინ. ესეც ხომ კ ასოზე იწყება. სახელებს ვერ ვიმახსოვრებ, მარტო პირველი ასო მამახსოვრდება ხოლმე. (*მაქსიმს*). ვერ ლაპარაკობს? ასეთი ლამაზი და თან მუნჯი - ნამდვილად ქალის იდეალია.

**მაქსიმი**: ოჰ, დამიჯერე, ლაპარაკი ნამდვილად არ უჭირს, სამწუხაროდ!

**კატრინი**: გამარჯობა, ბიძია! ძალიან მიხარია თქვენი ნახვა, ამდენი წლის შემდეგ! მამა ხშირად მელაპარაკება ხოლმე თქვენზე.

**მაქსიმი**: აგერ, შეგიძლია დატკბე! ჩვეულებრივი მოკვდავივით საუბრობს.

**კატრინი**: გამაოგნებელი მსგავსებაა დედასთან. მართალია, მამა მაფრთხილებდა, მაგრამ, ასეთს არ ველოდი... სათვალეც რომ გეკეთოთ, ვეღარც გაგარჩევდით დედაჩემისგან.

**მარტინი**: იმედი მქონდა, რომ წლებთან ერთად, რომელიც დედაშენის თანდათან ჭკნობასა და ჩემს სულ უფრო მეტად გაფურჩქვნას უწყობს ხელს, ჩვენ შორის ასეთი მსგავსება აღარ იქნებოდა, მაგრამ მოლოდინი ყოველთვის არ ამართლებს.

**მაქსიმი**: ნამდვილად. ამ მხრივ თქვენ შორის არაფერი შეცვლილა.

**მარტინი**: მისთვის უკეთესი! ( *კატრინს* ). შენი აზრით, როგორ გამოვიყურები?

**კატრინი**: უმაგრესად!

**მაქსიმი**: ახალგაზრდების ლექსიკონი, მოგეხსენება, ძირითადად, აღმატებით ხარისხს ეფუძნება.

**კატრინი**: ვგიჟდები დედაჩემზე და ახლა მოულოდნელად, თითქოს მისი დუბლიორის წინ აღმოვჩნდი. ეს ჩემთვის... ეს...

**მაქსიმი**: არ არის საჭირო ზუსტი სიტყვების მოძებნა. (*მარტინს*). თუ მიაგნო, ხვალამდე მოგვიწევს მოსმენა. (*კატრინს*). უბრალოდ, უთხარი ბიძაშენს, რომ ეს შენთვის სასიამოვნოა. მორჩა და გათავდა.

**კატრინი** (*მარტინს*): გარწმუნებთ, ჩემთვის ეს მართლა ძალიან სასიამოვნოა.

**მარტინი** (*კატრინს*): მშვენიერია. მაგრამ ძალიან გთხოვ, თქვენობით ნუ მელაპარაკები... ისე, დედაშენისგან განსხვავებით, მე და მამაშენი ყოველთვის კარგად ვუგებდით ერთმანეთს. გამოგიტყდები და, პერიოდულად, ტელეფონითაც ვსაუბრობთ ხოლმე, ქალბატონი დირექტორისგან ფარულად, რასაკვირველია.

**კატრინი**: ვიცი, რომ დედაჩემს ცოტა რთული ხასიათი აქვს, მაგრამ თქვენი ასეთი ურთიერთობა მაინც ძალიან მაკვირვებს.

**მარტინი**: დარწმუნებული ვარ, შენს თვალში ურჩხულად მხატავდა.

**კატრინი** (*სიცილით*): არა, მთლად ასე საშინლადაც არა.

**მარტინი**: მაინც, რას გეუბნებოდა?

**კატრინი**: ერთი წუთით, გავიხსენო: ,,მახინჯი დამთხვეული, უმაქნისი ქარაფშუტა და საშიში დონ ჟუანი“... თუ რაღაც მსგავსს.

**მარტინი**: სულ ეს არის?

**კატრინი**: ამაზე უარესი რაღა უნდა იყოს?!

**მაქსიმი**: ისიც უნდა ითქვას, რომ მე ყოველთვის ვცდილობდი სამართლიანობის აღდგენას და ჩვენი დიდებული ხელოვანის ინტერესების დაცვას. ისე, ხანდახან არის მომენტები, როცა შენს ადგილზე ყოფნა მირჩევნია. განსაკუთრებით მაშინ, შენს აქაურ ცხოვრებაზე რომ ვფიქრობ.

**მარტინი**: კი, მაგრამ, მე აქ ვმუშაობ! მართლა, ევას ისეთი რა უთხარი, რომ სიბრაზისგან პირდაპირ ცეცხლს აფრქვევს თვალებიდან?

**კატრინი**: მაგაში მე ვარ დამნაშავე. ვუთხარი, რომ მისი ნამუშევრები არ მომეწონა.

**მაქსიმი**: ოჰ! მარტო ეგ რომ გეთქვა...

**კატრინი**: ვიცი, რომ არასასიამოვნო რაღაცები ვილაპარაკე, მაგრამ ეს მთლად ჩემი ბრალიც არ არის. როცა მხატვრობის ამ მიმართულებით ხარ გატაცებული, ავტორის ვინაობის გამხელის გარეშე სხვების აზრი არ უნდა იკითხო. ეს ერთგვარი პროვოკაციაა.

**მარტინი**: გასაგებია. ანუ შენ უბრალოდ თავდაცვის პოზიციაში მოგიწია ყოფნა.

**მაქსიმი**: ისე, იმ მომხიბვლელ არსებაზე რას იტყვი? ჩემი აზრით, ბევრი ღირსებით უნდა იყოს შემკული.

**მარტინი**: არ შემიძლია, არ დაგეთანხმო.

**კატრინი**: მამა მხოლოდ მის ნახატებს გულისხმობდა.

**მარტინი**: მეც მხოლოდ ეგ ვიფიქრე. (*ორივე* *იცინის*). სიმართლე გითხრა, მისი ნიჭის შეფასებისას ნამდვილად არ ცდები. ევას შემოქმედებითი ტალანტი, გავბედავ და ვიტყვი, სრულიად შორს დგას მისი ზემოთ აღნიშნული ღირსებებისგან. მის ნახატებს რომ უყურებ, ისეთი შთაბეჭდილება გრჩება, თითქოს ნაზი ხელებით კი არა, ტორებით არის დახატული.

(*ორივე იცინის.* *შემოდის ჟულიეტი,* *თუმცა მას ვერ ხედავენ*).

**მაქსიმი**: სიამოვნებით მოვიმწყვდევდი მაგ ტორებს ჩემს ხელებში.

**მარტინი**: არ გრცხვენია?! როგორ ლაპარაკობ კატრინის თანდასწრებით! კარგად გიცნობ, უბრალოდ, გინდოდა ევასთვის შენი ცნობილი მასაჟი შეგეთავაზებინა.

**კატრინი**: ნუ ნერვიულობ, მე თავისუფლად მოაზროვნე ადამიანი ვარ.

(*მაქსიმი და კატრინი ჟულიეტს შეამჩნევენ*).

**მარტინი** (*ვერ* *ხედავს* *ჟულიეტს*): მაგრამ ეს მამაშენის განსჯაში ხელს არ უნდა გიშლიდეს. აი, მე კი, ნამდვილად თავისუფალი კაცი ვარ, ყოველგვარი ბავშვებისა და დაბრკოლებების გარეშე.

**მაქსიმი** (*მარტინს* *საუბარს* *აწყვეტინებს და თან ჟულიეტისკენ* *ბრუნდება*): იმას თუ არ ჩავთვლით რომ, მსოფლიოში ყველაზე მომხიბვლელი მეუღლე გყავს. ჟულიეტ, რა სასიამოვნოა თქვენთან კიდევ ერთხელ შეხვედრა!

(*გადაკოცნიან* *ერთმანეთს*).

**ჟულიეტი**: მეც ძალიან მიხარია, ძვირფასო მაქსიმ. როგორც ყოველთვის, ამჯერადაც გალანტური ხართ. (*კატრინისკენ* *ბრუნდება*). კატრინ, ეს შენ ხარ?

**კატრინი**: დიახ, ბიცოლა, კატრინი ვარ.

**ჟულიეტი**: სადმე რომ შემხვედროდი, ნამდვილად ვერ გიცნობდი. კიდევ უფრო გალამაზებულხარ. (*გადაკოცნიან* *ერთმანეთს*). მარტინა სად არის?

**მაქსიმი**: მანქანას გააჩერებს ავტოსადგომზე და მოვა. წესით, მალე უნდა შემოგვიერთდეს.

**მარტინი**: ისიც წამოიყვანეთ? თავიდანვე რატომ არ მითხარი, აქ თუ იყო?

**მაქსიმი**: პანიკა საჭირო არ არის! ერთადერთი, რაც მას ახლა აღელვებს, ის არის, როგორმე მანქანა კორპუსთან ახლოს გააჩეროს.

**ჟულიეტი**: გალილეის ქუჩაზე თავისუფალი ადგილის პოვნა, თან ამ დროს, ფაქტობრივად, არარეალური ამბავია.

**მაქსიმი**: ამის მიუხედავად, ის მაინც ეძებს.

**მარტინი**: აუცილებლად იპოვის... გალილეის ქუჩაზე...

**მაქსიმი**: ხომ იცი, როგორი ჯიუტია. იმდენ ხანს ივლის წინ და უკან, სანამ იქ არ დააყენებს მანქანას, სადაც უნდა.

**ჟულიეტი**: თქვენს ვიზიტს რას უნდა ვუმადლოდეთ?

**მაქსიმი**: მარტინა აგიხსნით დაწვრილებით... საგადასახადო ინსპექციის შედეგად სერიოზული ჯარიმა დააკისრეს. ჰოდა, უცებ გადაწყვიტა, სამინისტროში გაარკვიოს საქმის ვითარება და ისე სწრაფად გამოვემგზავრეთ, ფაქტობრივად, გზიდან დაგირეკეთ.

**კატრინი**: დედას ხომ იცნობთ. გადაწყვეტილების მიღებიდან ნახევარ საათში ჩემოდნები უკვე მზად ჰქონდა.

**ჟულიეტი**: ხომ იცით, თქვენი სტუმრობა ყოველთვის გვიხარია.

**მარტინი**: გინდა თქვა, რომ დედაშენი აქ აპირებს ცხოვრებას?

**კატრინი** (*სიცილით*): კარგად იცი, რომ ამას ამქვეყნად არაფრის გულისთვის არ გააკეთებს. ფილიპი სასტუმროს სანახავად არის წასული.

**ჟულიეტი**: შეგახსენებთ, რომ აქ სტუმრებისთვის განკუთვნილი ორი საძინებელია და ორივე თავისუფალია. თან, მათი განლაგებიდან გამომდინარე, ბინაში შესვლა-გასვლა ერთმანეთთან შეხვედრის გარეშეც შეგვიძლია.

**მარტინი**: ამის მიუხედავად, დარწმუნებული ვარ, ჩემს ძვირფას დას აქ დარჩენას ხიდის ქვეშ დაძინება ურჩევნია. (*მაქსიმს*). ის უტყვი ფილიპიც თქვენთან ერთად არის?

**მაქსიმი**: რა თქმა უნდა. ის ხომ დირექტორის ნდობით აღჭურვილი პირია. არ დაგავიწყდეს, რომ ეს სამსახურებრივი მივლინებაა.

**კატრინი** (*მარტინს*): ჩემი აზრით, შენი და დედას მუდმივი უთანხმოება უკვე სასაცილოა. თან ამჯერად ძალიან დიდხანს გაგრძელდა. ამიტომ, თუკი აქ ყველა ერთად ვიცხოვრებთ, შეიძლება თქვენც უფრო ადვილად მოახერხოთ შერიგება.

**ჟულიეტი**: მართალი ხარ, ძვირფასო. მაგ საქმეში მეც დაგეხმარები.

**მარტინი**: პარიზში თუ ამ მიზნით ჩამოხვედი, მეშინია, ლიონში იმედგაცრუებული არ დაბრუნდე, ჩემო პატარა.

**მაქსიმი**: არ აპირებს ლიონში დაბრუნებას, აქ რჩება. ეს ჩვენი გამომგზავრების კიდევ ერთი მიზეზია. კატრინმა სწავლის პარიზში გაგრძელება გადაწყვიტა.

**მარტინი**: მშვენიერია.

**ჟულიეტი**: რაზე სწავლობ?

**კატრინი**: ფსიქოლოგიურზე.

**ჯულიეტი**: სპეციალობა?

**კატრინი** : ფსიქოანალიზი.

**ჟულიეტი** (*სიცილით*): შთამბეჭდავია. ისღა დაგრჩენია, დაკვირვება აწარმოო ჩვენზე. შედეგებს სიამოვნებით გავეცნობოდი.

**კატრინი**: არ ინერვიულოთ. შემიძლია დაგარწმუნოთ, რომ თქვენ ამ მხრივ არანაირი პრობლემა არ გაქვთ.

**ჟულიეტი**: ეს კომპლიმენტად მივიღო?

**კატრინი**: ფსიქოანალიზს ზრდილობიან ფორმებთან არავითარი კავშირი არ აქვს. უბრალოდ, თქვენ მართლა ასეთი ხართ.

**ჟულიეტი**: ნეტა მეც ასე დარწმუნებული ვიყო (*ზარის ხმა ისმის*). აი, ისიც. მარტინ, შეგიძლია, მასთან ერთი წუთით მარტო დამტოვო?

**მარტინი**: სიამოვნებით. რაც უფრო გვიან შევხვდები, მით უკეთესი ჩემთვის.

(*მარტინი ქვემოთ* ჩადის და გალერეაში *შედის. ჟულიეტი* *კარის გასაღებად მიდის*).

**მაქსიმი**: წესით, ეს დედაშენი არ უნდა იყოს. ამათ ჯერ მისი ზარის დარეკვა არ მოუსმენიათ.

**კატრინი**: ის თუ არა, მაშინ ფილიპი იქნება. გავიგებთ, სად მოგვიწევს ღამის გათევა - სასტუმროში თუ ხიდის ქვეშ.

(*ჟულიეტი ბრუნ*დება *მორცხვ, მოკრძალებულ მამაკაცთან ერთად, რომლსაც ხელში პორტფელი უჭირავს*).

**ჟულიეტი**: მობრძანდით, ბატონო ბრემონ.

**ფილიპი**: უბრალოდ ფილიპი დამიძახეთ, როგორც ადრე.

**ჟულიეტი**: ოჰ, დამავიწყდა. იმდენი დროა გასული. დაბრძანდით. რამეს ხომ არ ინებებთ?

**ფილიპი**: არა, გმადლობთ, არ შეწუხდეთ.

**ჟულიეტი**: თქვენ, მაქსიმ?

**მაქსიმი**: ერთი ჭიქა ვისკი, თუ შეიძლება.

**ჟულიეტი**: კატრინ?

**კატრინი**: არანაირი ალკოჰოლი!

**ჟულიეტი**: (*ფილიპს მიმართავს. თან ბართან მიდის და მაქსიმს ვისკის უსხამს*). როგორც ჩანს, ისევ მარტინას მარჯვენა ხელი ხართ.

**ფილიპი**: ცვლილებებისთვის უკვე გვიანია.

**კატრინი**: ფილიპი ჩვენთვის თილისმასავითაა, შეუცვლელი ნივთივით.

**მაქსიმი** (*საშუალო ხმით ჩაილაპარაკებს*): თანაც, ანტიკვარული.

**ფილიპი**: 25 წლიანი დაძველებით.

**მაქსიმი** (*ჟულიეტს*): ფაბრიკა მისთვის ბევრს ნიშნავს.

**ფილიპი**: მთელს ჩემს ცხოვრებას ნიშნავს.

**კატრინი**: ერთხელ იმაშიც კი გამომიტყდით, იმიტომ არ დავოჯახდი, ჩემი საქმისთვის ბევრი დრო რომ მქონოდაო.

**ფილიპი**: მართალია. უფრო სწორად, მაგისთვის ვერასდროს მოვიცალე.

**მაქსიმი**: ამისთვის დიდი ძალისხმევა სულ არ გჭირდებოდათ: ფაბრიკის პერსონალს შორის 150 ქალია. ოჰ, რა სანადირო ადგილია!

**ფილიპი**: იქ ნადირობა აკრძალულია. დაცული ტერიტორიაა.

**მაქსიმი**: ვინ მოგახსენათ?! (*ჟულიეტს*). მარტინა ყოველთვის ცდილობდა, ცხვირიც კი არ შემეყო ატელიეში.

**კატრინი**: ეს იმიტომ, რომ ეშინოდა, არ გადაღლილიყავი, ჩემო მამიკო.

**მაქსიმი** (*ფილიპს*): ყოველ შემთხვევაში, თქვენ არასდროს გქონდათ იქ შესვლის პრობლემა...

**ფილიპი**: დიახ, მაგრამ მოგეხსენებათ, დირექტორი ყოველთვის ყველგან ყველაფერს ხედავს. თუნდაც ერთხელ რომ დამერღვია მის მიერ დადგენილი და აღიარებული ქცევის წესები, უკვე დიდი ხნის გაპანღურებული ვიქნებოდი იქიდან.

**ჟულიეტი**: არ არსებობს, პერსონალს შორის ოდესმე რამე არ მომხდარიყოს...

**ფილიპი**: 20 წლის განმავლობაში, ძვირფასო ქალბატონო, არ დაფიქსირებულა დაწყვილების არც ერთი ფაქტი, არანაირი უკანონო ბავშვი, არანაირი საეჭვო კავშირი. ფლირტიც კი...

**ჟულიეტი**: შეიძლება, უბრალოდ, თქვენ არ გაგიგიათ ამის შესახებ.

**ფილიპი**: მარტო პერსონალს კი არა, მთელ დასახლებას ძალიან კარგად ვიცნობ. ასე რომ, რამე ისეთი რომ ყოფილიყო, რაც უნდა მცოდნოდა, აუცილებლად მეცოდინებოდა. (*მაქსიმს*). ისე, გარკვეულწილად, თქვენი ბრალიც არის, ასე მიჯაჭვული რომ ვარ ფაბრიკაზე. ეგ თქვენი გენეალოგიის სპეციალობა რომ დაგეთმოთ და მონაწილეობა მიგეღოთ მის მართვაში, დღეს იძულებული აღარ ვიქნებოდი, მთელი პასუხისმგებლობა ჩემს თავზე ამეღო.

**კატრინი**: კი, მაგრამ, ფილიპ, მამას ისევე თავდავიწყებით უყვარს თავისი საქმე, როგორც - თქვენ. მასზე უარი რატომ უნდა ეთქვა?

**მაქსიმი**: იმიტომ, რომ, 24 საათი ჩემი ცოლის გვერდით ვყოფილიყავი?! ეს ნორმალური წყვილებისთვისაც კი ზედმეტია. მარტინას შემთხვევაში კი, ჩემი მხრიდან ეს სუიციდის ტოლფასი იქნებოდა!

**კატრინი**: მამა!

**მაქსიმი**: დედაშენი ძალიან მიყვარს, მაგრამ ხომ იცი, რომ სიმართლეს ვამბობ.

**ჟულიეტი**: მართლა, ძვირფასო ფილიპ, სასტუმრო თუ ნახეთ?

**ფილიპი**: არ მკითხოთ! ყველგან დავრეკე. აბსოლუტურად ყველგან. მთელ პარიზში ერთი თავისუფალი ნომერიც კი არ არის. უკვე აღარ ვიცი, რა გავაკეთო ან როგორ ვაცნობო ეს ამბავი მადამ დირექტორს.

**კატრინი**: ბიცოლას ერთი აზრი აქვს.

**ფილიპი** (*ჟულიეტს*): დაუყოვნებლივ მითხარით. ახლავე დავრეკავ.

**ჟულიეტი**: საჭირო არ არის. აქ ორი საძინებელი გვაქვს სტუმრებისთვის.

**ფილიპი** (*დაეჭვებით*): აქ? მადამ დირექტორი - აქ?!

**კატრინი**: დედაჩემის დათანხმებას ჩემს თავზე ვიღებ.

**ჟულიეტი**: რაც შეგეხებათ თქვენ, ძვირფასო ფილიპ, საძილე ტომარას გაგიწყობთ სამრეცხაოში.

**ფილიპი**: უღრმესი მადლობა. ყოველ შემთხვევაში, ბოლო მოგზაურობის დროს, ლილში მანქანაში რომ მეძინა, ეს იმაზე უკეთესი ვარიანტი ნადვილად ჩანს.მანამდე კი, თუ ნებას მომცემთ, ბატონ ლამბერტს მოვინახულებ, რათა ვისარგებლო აქ ყოფნით და ხელი მოვაწერინო დასწრების აღმნიშვნელ ფურცლებზე, მომავალი გენერალური ასამბლეისგან თავისუფალი რომ იყოს.

**ჟულიეტი**: მას უეჭველად გალერეაში იპოვით. ამ საღამოს გამოფენის გახსნა გვაქვს.

**ფილიპი** (*თან* *დგება*): ხელს თუ არ შევუშლი...

**ჟულიეტი**: არანაირად. გთხოვთ! გზა იცით.

**ფილიპი** (*თან* გალერეაში *ჩადის*): ახლავე.

(*მისი გასვლისთანავე* *კარზე სამჯერ ძლიერად რეკავენ* *ზარს* ).

**კატრინი**: ამჯერად ნამდვილად დედაჩემია.

**ჟულიეტი** (*ჩქარი* *ნაბიჯით*): ახლავე გავაღებ.

(*ჟულიეტი კარისკენ მიდის*).

**მაქსიმი**: როგორ გაიქცა. ეშინია, მარტინა დიდხანს არ ალოდინოს კართან.

**კატრინი**: კარგი ხალხია ბიძა და ბიცოლა. ორივე უკვე ჩემი ოჯახის წევრებად მიმაჩნია!

**მაქსიმი**: მაგას რა ჯობია!

(*კარი იღება და შემოდის* *მარტინა. უფრო სწორად, ქალი კი არა, ქარიშხალი შემოვარდება, მკაცრი სტილის სამოსითა და ავტორიტეტული* *იერით. ეს არის ნამდვილი საქმიანი ქალის პროტოტიპი).*

**მარტინა**: ჟულიეტ, როგორ ხარ, ჩემო ძვირფასო? შეუდარებლად გამოიყურები და ამას იმსახურებ კიდეც. მარტო ის მაინტერესებს, ჩემს ძმას როგორ უძლებ?.. მე თუ მკითხავ, დაწყვილების ამბავში, ზოგადად, რაღაც ამოუცნობი საიდუმლოება იმალება. (*მაქსიმს*). თვალს მივეფარე თუ არა, შენ, რა თქმა უნდა, დრო იხელთე დასალევად.

**მაქსიმი**: მხოლოდ ერთი ყლუპი ვისკი. სისხლის მიმოქცევას უწყობს ხელს.

**მარტინა**: ლოთის თავის მართლებას უფრო ჰგავს. ციროზი რომ დაგემართება, იმედი არ გქონდეს, რომ მოგივლი. ჩემი მასხარა ძმა აქ არ არის?

**ჟულიეტი**: ქვემოთ არის. გალერეიდან რომ შემოსულიყავი, შეხვდებოდი.

**მარტინა**: იმ ბორდელში ჩემი ფეხი არ იქნება. არასდროს!

**ჟულიეტი**: წავალ, დავუძახებ.

**მარტინა**: არ იჩქარო, მერეც გამოვნახავ დროს ამის სათქმელად.

**ჟულიეტი**: ამ საღამოს გამოფენა იხსნება. მაინცდამაინც თქვენს ჩამოსვლას დაემთხვა. მარტინი ძალიან დაკავებულია.

**მარტინა**: მით უკეთესი. დროულად და მშვიდად მოვახერხებთ დასაძინებლად წასვლას. ლიონიდან გამთენიისას წამოვედით და თან ისეთი დატვირთული დღე მქონდა. (*მაქსიმს*). ფილიპმა გითხრა, რომელ სასტუმროში გავჩერდით? ახლავე წავიდეთ, თორემ ფეხზე ძლივს ვდგავარ.

**მაქსიმი**: სამწუხაროდ, ერთი თავისუფალი ოთახიც კი ვერ იპოვა. ყველგან დარეკა.

**ჟულიეტი**: ამ სიტუაციიდან მარტივი გამოსავალი არსებობს, ჩემო ძვირფასო - აქ დარჩით.

**მარტინა**: არასდროს!

**კატრინი**: ან აქ, ან ხიდის ქვეშ, სხვა არჩევანი არ გვაქვს.

**მარტინა**: წავედით, აბა, მაშინ ხიდის ქვეშ.

**მაქსიმი**: რომელი ხიდი გირჩევნია?

**კატრინი**: კარგი, დედა, რა. ბიცოლასი მაინც მოგერიდოს. ასე კარგად შეგვხვდა, დარჩენა შემოგვთავაზა...

**მარტინა**: და შენც, რა თქმა უნდა, დათანხმდი. (*ჟულიეტს*). ხომ ხედავ, როგორი წნეხის ქვეშ ვარ.

**ჟულიეტი**: და კიდევ ერთი - ხვალ საღამოს აქ ვივახშმოთ, ყველამ ერთად.

**მარტინა**: ახლა მაგაზე ფიქრის არც გული მაქვს და არც თავი. ჩემი ამბავი იცი?

**ჟულიეტი**: მაქსიმმა გვითხრა, რომ...

**მარტინა** (*ლაპარაკს აწყვეტინებს*). წარმომიდგენია, რასაც იტყოდა. მაქსიმს ამ საქმისა არაფერი გაეგება... მოკლედ, ორი სიტყვით აგიხსნი: მრავალფუნქციური შემოწმება. მგონი ჭიანჭველებიც კი აღრიცხეს. ამ ყველაფერთან ერთად, წლიური დეკლარაციის შევსება დამავიწყდა. დამავიწყდა, მე! ხომ წარმოგიდგენია, რა მდგომარეობაში უნდა ვყოფილიყავი, ეგ რომ დამმართნოდა. ეს უკვე მეორედ მამოწმებენ, მაგრამ ის კანცელარიის პატარა მატლები თუ ფიქრობენ, რომ ასე ადვილად მომამტვრევენ რქებს, ძალიან ცდებიან. ჰოდა, ახლა ერთი-ორი სიტყვა მაქვს მათთვის სათქმელი. საოცარ ქვეყანაში ვცხოვრობთ, ჩემო ჟულიეტ! ნებისმიერ წარმატებას ეჭვის თვალით უყურებენ და თითოეული კომპანიის ხელმძღვანელი თავიდანვე გაიძვერად მოიაზრება. ეს არის უპასუხისმგებლობის ხანა! სახელმწიფო ზრუნავს უმუშევრებზე, დაუცველ ოჯახებზე, მოხუცებზე, სტიქიური მოვლენების შედეგად დაზარალებულებზე... და ბიზნესი ამ დროს უპატრონოდ აქვთ მიგდებული. მაგრამ საკმარისია ერთი პატარა გადაცდომა გიპოვონ, არ გაპატიებენ, კუთხეში მიგიმწყვდევენ, ჩაგქოლავენ, დაგასახიჩრებენ.

**ჟულიეტი**: ჰოდა, ნუღარ ნერვიულობ. მათაც რომ აუხსნი ამ ყველაფერს, შენს პრობლემებსაც მოაგვარებ.

**მარტინა**: პრობლემებს ნუ მკითხავ, თავზე საყრელად მაქვს. მაგრამ ეს ასე არ ჩაივლის. ისეთი კავშირები მაქვს... ჰოდა, უცებ ჩავხტი მანქანაში, დანარჩენებიც ჩავსხი და ხუთ საათში უკვე აქ ვიყავით

**კატრინი**: ხუთ სთ-ში კი არა, დედა, ხუთ წთ-ში.

**მარტინა**: რაო? მაპატიე, საყვარელო, მაგრამ შენს ნათქვამს ვერასდროს ვხვდები. (*ჟულიეტს*). კატრინი ფსიქოანალიზს ეუფლება.

**ჟულიეტი**: ეგ უკვე ვიცით.

**მარტინა:** თუ რამე დაგაინტერესებს ისეთ საკითხებზე, როგორიცა ცნობიერი, ქვეცნობიერი და არაცნობიერი, შეგიძლია მას მიმართო. იცი, რა საინტერესოა?! კარგად გაერთობი... მოკლედ, ისევ ჩემს ამბავს რომ დავუბრუნდე - სამინისტროში ჩემი მოსმენა მოუწევთ, იმიტომ, რომ უკვე ყელში ამომივიდა ეს ყველაფერი! ოჰ, როგორ გაუმართლა შენს ქმარს, ამ პრობლემებიდან შორს რომ დგას.

**ჟულიეტი**: რა გინდა, მარტინი ისე ცხოვრობს, როგორც მოსწონს და ასევე - შენც, ამ ამბების მიუხედავად. ანუ, როგორც იტყვიან, ორივე კარგად გრძნობთ თავს თქვენს ტყავში. ყველაზე მნიშვნელოვანი ხომ სწორედ ეგ არის. და ვერ ვხვდები, რა საჭიროა ეს მუდმივი უთანხმოება და აყალ-მაყალი? აღიარე, რომ დროა მახვილი ქარქაშში ჩააგოთ და შერიგდეთ.

**მარტინა**: შეიძლება, მაგრამ, დამიჯერე, ახლა ამისთვის საუკეთესო მომენტი ნამდვილად არ არის. თანაც, მე წეს-ჩვეულებების მოყვარული ადამიანი ვარ. იმდენი წელია, ჩემს ძმასთან ცივი ურთიერთობა მაქვს, უკვე ჩვევად მექცა. მაგრამ, რა გასაკვირია?! ის არ ატარებს დღეში 16 დამქანცველ საათს უცხოელი კონკურენტების, ახალი ბრალდებების, ფასების ვარდნის, ეკონომიკური კრიზისისა და პროფკავშირების წევრების გარემოცვაში. ეს მე ვარ, ვინც ამ ყველაფერს უმკლავდება და თან - არც თუ ურიგოდ.

**ჟულიეტი**: კი, მაგრამ ამ ყველაფრის გამო მას რატომ საყვედურობ?

**მარტინა** (*პასუხს თავს არიდებს*): მას არაფერს ვსაყვედურობ, უბრალოდ მეტი აღარ შემიძლია... იცი, რომ ექვსი თვის წინ, გაფიცულმა თანამშრომლებმა კარი ამიჭედეს და 48 საათის განმავლობაში ფილიპთან ერთად ჩემს კაბინეტში ვიყავი გამომწყვდეული. წარმოგიდგენია?

(*კატრინი და მაქსიმი გალერეაში ჩაიპარებიან*).

**ჟულიეტი** (*სიცილით*): კი, ვიცით. გაზეთებში წავიკითხეთ ამის შესახებ.

**მარტინა**: და ეს სასაცილოდ გეჩვენება?! ერთი ჩემს ადგილზე ყოფილიყავი, მერე ვნახავდით. კიდევ კარგი, საჭმელს მაინც გვაწვდიდნენ. ჰოდა, მივხვდი, რომ მთელი ამ სიბინძურეების გადატანა მხოლოდ ერთი ქალის ძალებს აღემატება.

**ჟულიეტი:** შენ ისეთი ძლიერი ხარ, ბევრ კაცს აჯობებ.

**მარტინა**: და ამ დროს, ჩემი ძვირფასი ტყუპისცალი აქეთ-იქით ფანტავს ჩემი მწარე შრომით ნაშოვნ ფულს!

**ჟულიეტი:** თანდათან იმ აზრამდე მივდივარ, რომ მის მიმართ ფარული შური გამოძრავებს.

**მარტინა**: მერწმუნე, არა. გულწრფელად გეუბნები. ეს უბრალოდ ჩემი მხრიდან მისი ცუდი ქცევის მხილებაა. შურით კი ნამდვილად არ მშურს, იმის მიუხედავად, რომ ბედი ყოველთვის სწყალობდა. ჯერ მარტო იმიტომ, შენნაირი ცოლი რომ შეხვდა.

**ჟულიეტი**: ამ მხრივ არც შენ გაქვს რამე საწუწუნო. მაქსიმი შესანიშნავი ქმარია, კატრინიც მშვენიერი გოგონაა.

**მარტინა**: კი, მართალი ხარ. საბედნიეროდ, კატრინი მე დამემსგავსა და არა - მამამისს, რომელიც მთელი ცხოვრება წარსულში იქექება - წინაპრების კვლევით არის დაკავებული, საბოლოოდ ანგარიში რომ წარუდგინოს ვიღაც ტვინნაღრძობებს, რომლებსაც იმედი აქვთ, მისი დახმარებით გაიგებენ, რომელი თემის, გვარის და ტომისგან მოდიან. დარწმუნებული ვარ, მაქსიმი დიდი სიამოვნებით დათანხმდებოდა ჰომო საპიენსების ეპოქაში ცხოვრებას. კატრინს რაც შეეხება, მართლა კარგი გოგოა, მაგრამ - ძნელად გასაძლები. მისი საუბრის თემა გამუდმებით ნევროზი, აკვიატებული აზრები, ფანტაზია და კომპლექსებია. ერთ დღეს იმის თავხედობაც ეყო, მამამისისთვის ეთქვა, რომ თურმე ის ქვეცნობიერად ჰომოსექსუალია და თან ამაში მე ვყოფილვარ დამნაშავე - მასში შიშის გრძნობას ვაღვივებ, რაც თავის მხრივ, ამგვარი ქცევისკენ უბიძგებს, და რომ დამყოლი ხასიათი მისი ლატენტური ჰომოსექსუალობის გამოვლენაა.

**ჟულიეტი**: ლატენტური?

**მარტინა**: ანუ ფარული, გაუთვითცნობიერებელი.

**ჟულიეტი**: აჰა! ანუ ამის შესახებ თვითონ არ იცის?

**მარტინა**: არ იცოდა, მაგრამ ახლა უკვე იცის, კატრინის დახმარებით. ისიც იცის, რომ ერთ დღეს მართლა რომ გადაუბრუნდეს ტვინი, ეს ჩემი ბრალი იქნება. ყველაფერი ჩემი ბრალია. ახლა ხვდები, რატომ დავიღალე ყველაფრის საკუთარ თავზე აღებით?!. შენ რას იტყვი, ჩემს ძმასთან ერთად ცხოვრება როგორია?

**ჟულიეტი**: ქალებთან მის დამოკიდებულებას თუ არ ჩავთვლით, ნორმალური. ამჟამად ერთ მხატვრითაა გატაცებული.

**მარტინა**: ე.ი. არ შეცვლილა! მისი ძირითადი საქმე ფულის უაზროდ ფლანგვა და ყველაზე და ყველაფერზე მასხრობაა.

**ჟულიეტი**: კი, ხუმრობის ხასიათზე ნამდვილად სულ არის.

**მარტინა**: ეჭვი მაქვს, მალე დაკარგავს მაგ ხალისს.

**ჟულიეტი**: მაგას რატომ ამბობ?

**მარტინა**: ცოტა ხანში ქამრის მოჭერა მოუწევს.

**ჟულიეტი**: ვერ მივხვდი...

**მარტინა**: ანუ, მისი ბოჰემური ცხოვრების სპონსორობას აღარ ვაპირებ. უფრო სწორად, აღარ მაქვს ამისი შესაძლებლობა. ჩვენს ქსოვილების მწარმოებელ სააქციო საზოგადოებას სამხატვრო გალერეის დაფინანსების არანაირი ვალდებულება არ აქვს, აღარც - შესაძლებლობა. ისედაც საზოგადოებრივი ქონების გაფლანგვაში ვარ ბრალდებული.

**ჟულიეტი**: რთული მდგომარეობაა?

**მარტინა**: უარესს ვერ წარმოიდგენ. ფაბრიკის ფუნქციონირების საკითხი ეჭვის ქვეშ დგას. საბედნიეროდ, მარტინს ოფიციალურად აქვს ჩემთვის გადმოცემული თავისი აქციების მართვის უფლება, ჰოდა, ახლა იძულებული ვარ, ეს ერთპიროვნული მმართველობა გამოვიყენო. ფილიპს საჭირო საბუთები თან აქვს და ხვალ შუადღით გადასცემს ჩვენს ადვოკატს.

**ჟულიეტი**: მგონი, ეს შენი მხრიდან უფლებამოსილების გადაჭარბებაა!

**მარტინა**: ომი ომია! ცოტას კი იბობოქრებს, მაგრამ სამაგიეროდ ფაბრიკას გადავარჩენ! (*ამ დროს ფილიპი ბრუნდება გალერეიდან და თან ჩემოდნები მოაქვს. მას ევა მოუძღვის*)*.*

**მარტინა**: ოჰ, გალერეიდან მობრძანდება! არ მეგონა, მხატვრობა თუ გაინტერესებდათ.

**ფილიპი**: თქვენს ძმას ვეძებდი, საბუთებზე ხელი რომ მომეწერინებინა, მაგრამ ვერსად ვნახე. სადღაც გაუჩინარდა.

**ჟულიეტი** (*აღელვებულია ახალი ამბით და სხვა თემაზე რომ გადაიტანოს საუბარი, ევას* *მიუბრუნდებ*ა): გაიცანით, ეს ჩემი მულია, მარტინა.

**ევა**: სასიამოვნოა.

**ჟულიეტი**: ეს კი ევა მერინია. სწორედ მისი ნამუშევრების გამოფენას ვხსნით დღეს საღამოს.

**მარტინა**: აჰ, ეს თქვენ ხართ! ძალიან გთხოვთ, ეგრე გაოცებით ნუ მიყურებთ. ვიცი, რომ ჩემს ტყუპისცალ ძმას ვგავარ. (ნიკაპით მიანიშნებს ოთახში დარჩენილ რამდენიმე ტილოზე). ანუ, ამის ავტორი თქვენ ხართ...

**ევა**: დიახ. შეფასება საჭირო არ არის. თქვენმა ქალშვილმა უკვე მომახსენა საკუთარი აზრი ჩემი ნამუშევრების შესახებ.

**მარტინა**: ჩემი შვილი ყოველთვის ზუსტ შეფასებებს აკეთებს.

**ევა**: და კატეგორიულს.

**ფილიპი** (*მორცხვად*): ძალიან საინტერესო და ღრმააზროვანი ნახატებია.

**მარტინა**: ჩემს თავს ვაიძულებ, მივხვდე, რა ღრმა აზრის ამოკითხვა მოახერხეთ ამ ნაჯღაბნში? სრული გაუგებრობაა.

**ევა**: ნაჯღაბნი კი არა, ამას ნახატი ჰქვია, ქალბატონო. და გაუგებარი კი არა, აუხსნელი.

**მარტინა**: იმის გათვალისწინებით, რომ ახსნა-განმარტების მოსმენის დრო არ მაქვს, მშვენიერი ამბავია. (*ფილიპს*). ჩემოდნების წამოღებაში მომეხმარეთ.

**ფილიპი**: ყველას ერთად ვერ მოვერევი.

**მარტინა**: ორი გზა გააკეთეთ. უნდა მოვწესრიგდე. სადაცაა, სამინისტროში წასვლის დროც მოვა.

**ჟულიეტი**: გინდა, ოთახამდე მიგაცილო?

**მარტინა**: არ შეწუხდე, ძვირფასო. გზა ვიცი. შენი მხრიდან ძალიან დიდი სიკეთეა, აქ რომ დაგვაბინავე. მით უმეტეს, არსებულ სიტუაციას თუ გავითვალისწინებთ.

**ჟულიეტი**: ძალიან მიხარია თქვენი ნახვა, მაგრამ ხვალინდელი შესარიგებელი ვახშამი, ვფიქრობ, უკვე ეჭვის ქვეშ დგას.

**მარტინა**: მაგ ამბავს შენ მიხედე. ეცადე, გააგებინო, რომ სხვაგვარად ვერ მოვიქცეოდი. და სხვათა შორის, ჩემი მცდელობა, როგორმე ფაბრიკა გადავარჩინო, მისი, როგორც აქციების ნახევრის მფლობელის, ინტერესშიც უნდა შედიოდეს. (*გასვლისას ფილიპს მიმართავს*). სწრაფად, ბრემონ!სამინისტროში ხვალამდე ვერ დამელოდებიან!

(*მარტინა გადის და ფილიპიც უკან მიჰყვება, ჩემოდნებით ხელში და თან გასვლისას ჟულიეტს მიმიკით მიანიშნებს, რომ მეტი აღარ შეუძლია*).

**ევა**: ტყუპები და ასეთი განსხვავებულები?! ახლა ვხვდები, თქვენი ქმარი რატომ ვერ უძლებს. მასთან ურთიერთობა ისეთი რთულია.

**ჟულიეტი**: თუმცა, ფაქტია, რომ ჩემი ქმარი, ზოგადად, რთულ ურთიერთობებს თავს არ არიდებს... რაც შეეხება მარტინას, კარგი ვინმეა. ყოველთვის აღფრთოვანებული ვიყავი მისით. ერთადერთი, რაც მასში არ მომწონს, ის არის, რომ ცოტა გადაჭარბებული შეფასებები იცის, თან, ძირითადად, უარყოფით კონტექსტში.

**ევა**: ამაში მეც დავრწმუნდი... საწყალი მისი ქმარი!

**ჟულიეტი**: როგორც ჩანს, სხვების ქმრების გუნება-განწყობაზე ნერვიულობა და ზრუნვა თქვენი ერთგვარი მოწოდებაა. მაგრამ, მერწმუნეთ, მაქსიმს საწუწუნო არაფერი აქვს. თქვენც ხომ შეხვდით მას. შესაბრალის შთაბეჭდილებას ტოვებს?

**ევა**: არა, ამას ვერ ვიტყვი. მაგრამ ეს ქალი კი არა, ნამდვილი ჟანდარმია. ჩემი აზრით, ცოტა განსხვავებული უნდა იყოს, სექსუალური თვალსაზრისით.

**ჟულიეტი**: ამას რატომ ამბობთ?

**ევა**: არ გამიკვირდება, თუ გავიგებ, რომ ქალებთან ღალატობს ქმარსაც და ამ ფილიპსაც! თვალებზე ეტყობა, რომ კაცებს ვერ იტანს.

**ჟულიეტი**: შეიძლება, ზოგიერთებთან შედარებით, მისი გრძნობები საპირისპირო სქესის მიმართ უფრო სუსტია, მაგრამ რასაც თქვენ ამბობთ, სრული აბსურდია. ფაქტია, რომ განსაკუთრებული ქალია. ასე, რომ ბოდიში მოიხადეთ მის წინაშე.

**ევა**: მაგის გაკეთებას ნამდვილად არ ვაპირებ.

**ჟულიეტი**: მეტად გულმოწყალე უნდა იყოთ, ევა. აი, მე, მაგალითად, ხომ ხედავთ, თანაგრძნობის როგორ დიდ ნიჭს ვამჟღავნებ... მიმიხვდით?

**ევა**: დიახ, მივხვდი თქვენს ქარაგმას და მინდა დაგამშვიდოთ - ჩვენი გზები მალე გაიყრება.

**ჟულიეტი**: რას მეუბნები?! რა მშვენიერი ახალი ამბავია.

**ევა**: ორი წელი ცოტა არ არის. უკვე დროა! თან ამ... განსაკუთრებული ქალის ვიზიტიც დაემთხვა და...

**ჟულიეტი**: ირონიის გარეშე, თუ შეიძლება. ის მართლაც განსაკუთრებულია - მარტოდმარტო უძღვება ფაბრიკას. მის დაქვემდებარებაში 200 თანამშრომელია. ამას დიდი გამბედაობა სჭირდება. მარტინმა ამ ყველაფერზე უარი თქვა.

**ევა**: მარტინი ფინანსური საქმიანობისთვის არ არის დაბადებული.

**ჟულიეტი**: მარტინი მუშაობისთვის არ არის დაბადებული.

**ევა**: გული გწყდებათ?

**ჟულიეტი**: გული მხოლოდ იმაზე მწყდება, ბუნებამ ასე არასწორად რომ გადაუნაწილა თვისებები და-ძმას. ურიგო არ იქნებოდა, მარტინიც, მარტინას მსგავსად, შეფასებისა (*თან ნახატებს შეხედავს*) და საღად განსჯის უნარით დაეჯილდოებინა (*ღრმად ამოისუნთქებს, თითქოს გულზე რაღაც მოეშვა*)*.*

**მარტინი** (*გალერეიდან ბრუნდება*): ვისთვის იმეტებ ჩემი ძვირფასი დის ზეაღმატებულ თვისებებს?

**ჟულიეტი**: შენთვის, ჩემო საყვარელო.

**ევა**: თქვენი ცოლი მიყვებოდა, რომ თავის დროზე ფაბრიკის მმართველობაზე უარი გითქვამთ.

**მარტინი**: კი, რადგან ეს იგივე იქნებოდა, ლუჩიანო პავაროტისთვის ინტერის მწვრთნელობა დაევალებინათ.

**ჟულიეტი**: სად იყავი? ფილიპი ყველგან გეძებდა საბუთებზე ხელის მოსაწერად. მალე დაბრუნდება.

**ევა** (*გალერეაში ჩადის*): საბოლოოდ გადავავლებ თვალს, ხომ წესრიგშია ყველაფერი.

**ჟულიეტი**: ვერც წარმოიდგენს, რა ზუსტად თქვა - თვალის საბოლოოდ შევლება უკანასკნელი ექსპოზიციისთვის.

**მარტინი**: ეგ როგორ?

**ჟულიეტი**: მარტინა აგიხსნის კარგად. თავისმა მრავალფუნქციურობამ გადაღალა. თან, თანხების არამიზნობრივ ხარჯვაში და რა ვიცი, კიდევ რაში სდებენ ბრალს. მისი თქმით, გალერეის დაფინანსების შეწყვეტა მოუწევს, რადგან, მატერიალური რესურსების სიმცირის გამო, ფაბრიკის არსებობას ისედაც საფრთხე ემუქრება.

**მარტინი**: კი, მაგრამ, არ აუხსენი, რომ ახლახან გავაფორმე კონტრაქტი, რომელიც გარკვეულ ვალდებულებებს მაკისრებს? დაფინანსებას თუ შემიწყვეტს, სერიოზულად დამერხევა.

**ჟულიეტი**: მისი მდგომარეობის გათვალისწინებით, შთაბეჭდილება დამრჩა, რომ ამის თქმას აზრი არ ჰქონდა. ეგ კი არა, შენ მიერ დელეგირებული უფლებამოსილების გამოყენებას აპირებს თავისი გეგმის განსახორციელებლად. ფილიპს პორტფელით დააქვს საბუთები, რომელსაც ხვალ გადასცემს ადვოკატს. ცოტა გაინძერი, გამოსავალი იპოვე!

**მარტინი**: მაცადე... როგორც თქვი, საბუთები ფილიპს აქვს. როგორმე ხელში უნდა ჩავიგდო.

**ჟულიეტი**: მაინც, როგორ?

**მარტინი**: მგონი რაღაც მოვიფიქრე (*სცენაზე დარჩენილ ორ ჩემოდანს შეამჩნევს*). ეს რა არის?

**ჟულიეტი**: მარტინას ჩემოდნებია. სასტუმროები გადავსებულია. ამაღამ აქ რჩებიან.

**მარტინი**: ჩემი და სად არის?

**ჟულიეტი**: სამინისტროში წავიდა... აბა, რას აპირებ?

**მარტინი**: მოგვიანებით აგიხსნი.

**ჟულიეტი** (*თან გადის*): შენი ნებაა. წავალ, საძინებლებს გავამზადებ სტუმრებისთვის.

**ევა** ( *გალერეიდან ბრუნდება* ): შენ რაღაც ხასიათზე ვერ ხარ. ეს შენი ტყუპისცალის ვიზიტის გამოა?

**მარტინი**: გამოიცანი. მარტინამ და ფილიპმა, როგორც იტყვიან, მოულოდნელად დამცხეს ზურგიდან.

**ევა** (*სიცილით*): გინდა, ჯაშუშად გადავიქცე და ფილიპს ყველაფერი დავაფქვევინო ამაღამ?

**მარტინი**: შენი მხრიდან ცოტა არაადეკვატური შემოთავაზებაა, მაგრამ მაინც გმადლობ.

**ევა**: ოჰ, ძალიან კარგად ვიცი, რომ მესის მადრიდის რეალში გადასვლა უფრო შეგაშფოთებს, ვიდრე - ჩემი სხვის მკლავებში წარმოდგენა.

**მარტინი**: ეჭვიანობაზე აცრილი ვარ.

**ევა**: დიდი დოზა დაგჭირდებოდა, სპექტრის მრავაფეროვნებით თუ ვიმსჯელებთ.

**მარტინი**: სცენების მოსაწყობად ნამდვილად შეუფერებელი დრო შეარჩიე.

**ევა**: ეგ არც მიფიქრია. მე უბრალოდ დახმარების შემოსათავაზებლად მოვედი, სულ ეს არის.

**მარტინი**: დიდი მადლობა მხარდაჭერისთვის, მაგრამ ჩემს პრობლემას მარტომ უნდა მივხედო.

**ევა** (*თან გადის*): როგორც გინდა. მუდამ შენს სამსახურში მიგულე, ძვირფასო...

(*მარტოდ დარჩენილი მარტინი გასაღებით კეტავს ყველა კარს, ხსნის თავისი დის ჩემოდანსა და კოსმეტიკის ჩანთას დ ამ ლექსის წარმოთქმის ფონზე, მაყურებლის თვალწინ გარდაიქმნება მარტინად*)*.*

**მარტინი**:

კაცის ტანსაცმელს ცოტა ხნით ვღალატობ,

მარტინას კაბებს ავაფრიალებ.

უკვე მახარებს ჩვენი მსგავსება...

ნახავთ, რა ამბებს დავატრიალებ!

ქალად გარდაქმნა რთული საქმეა,

ცოტა შიშიც მაქვს და ვაღიარებ.

მაგრამ ჩემში ხომ არტისტი ცხოვრობს...

ნახავთ, რა ამბებს დავატრიალებ!

ვხსნი მის ჩემოდანს, ყელწინდას ვიღებ,

და ფეხსაცმელსაც ძლივს... მაგრამ ვირგებ.

შალითას მოვხსნი კაბა-კოსტუმს და...

ნახავთ, რა ამბებს დავატრიალებ!

თავზე პარიკი არ დამავიწყდეს,

დღეს კულულებით ვიმარიაჟებ.

მხიარულ ფერის პერანგს ვირჩევ და...

ნახავთ, რა ამბებს დავატრიალებ!

საბუთები თუ ვერ დავიბრუნე,

მარტინა ჩემს ფულს გაანიავებს.

მარცხის უფლება არ მაქვს, ამიტომ

ნახავთ, რა ამბებს დავატრიალებ!

ხმასაც მივხედო. თუ არ შევიცვლი,

ჩემს თავს გავყიდი და გამშიფრავენ.

ცოტა სინაზე და მოქნილობაც -

ნახავთ, რა ამბებს დავატრიალებ!

სუნამოც უნდა ვიპკურო... ახლა

წითელ ტუჩსაცხსაც გადავიტარებ.

აღარ ვარ მაჩო, მე ჩემი და ვარ...

ნახავთ, რა ამბებს დავატრიალებ!

სათვალე როგორ მავიწყდებოდა!

ჩემს ლამაზ თვალებს ავაბრიალებ.

მე მარტინა ვარ, ოღონდ კეთილი...

ნახავთ, რა ამბებს დავატრიალებ! (\*)

(*ისევ აღებს ყველა კარს*).

ესეც შენ, ფილიპ! მარტინის ძებნაში მარტინას იპოვი! იმედია, ქალბატონი დირექტორი ჯერ არ დაბრუნდება სამინისტროდან.

(*ბინაში შემოსასვლელ კარს ზარის დარეკვის გარეშე მოულოდნელად შემოაღებს კატრინი, ოთახში შემოდის და ეხუტება ,,დედას“* ).

**კატრინი**: დედა, ვგიჟდები შენზე!

**მარტინი** (*უცებ ვერ ხვდებ, მაგრამ მალევე გაიაზრებს ყველაფერს და კმაყოფილი სახითა და დაყენებული ხმით იწყებს მარტინას როლის თამაშს*): ჩემი პატარა, საყვარელი გოგო!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(\*) *ეს ლექსი იმისთვის არის საჭირო, რომ გარდასახვის პროცესი უფრო დინამიკური იყოს. განათება და მუსიკალური გაფორმება - ,,მომაკვდავი გედიდან“, ცოტა ირეალური ატმოსფეროს შესაქმნელად. ოღონდ მუსიკა დაბალ ხმაზე უნდა გასდევდეს ფონად. მსახიობი ამ დროს შიდა მხრიდან დგას ბართან, უფრო ადვილად რომ მოახერხოს მოწესრიგება.*

**კატრინი** (*ჰკოცნის* ): რომ იცოდე, როგორი ბედნიერი ვარ პარიზში ყოფნით. თითქმის მთელი ქალაქი შემოვიარე! ძალიან მაგარია! აქ თავს რაღაცნაირად მსუბუქად ვგრძნობ! თან, გული მიგრძნობს, რომ აქ შენებურად ვეღარ გეყოლები ,,კონტროლზე აყვანილი“... აბა, რა ქენი?

**მარტინი** (*ვერ ხვდება, რაზეა საუბარი*): სად რა ვქენი?

**კატრინი**: სამინისტროზე გეკითხები. როგორ ჩაიარა შეხვედრამ?

**მარტინი** (*ზემოთ იხედება*): აჰ, სამინისტროში შეხვედრა... მოგვიანებით მოგიყვები.

**კატრინი**: გაქვს რამის იმედი?

**მარტინი** (*თემის შეცვლას ცდილობს*): გამოვა ალბათ რაღაც... ჩემს სამოსზე რას იტყვი, მოგწონს?

**კატრინი**: ცოტა ხნის წინ ხომ უკვე გითხარით მეც და მამამაც, რომ ძალიან გიხდება. თითქოს შენს ტანზეა შეკერილი.

**მარტინი**: ერთი ეგ მითხარი, ბიძაშენზე რა აზრის ხარ?

**კატრინი**: არ გაბრაზდები?

**მარტინი**: ნუ, ვეცდები.

**კატრინი**: შეუდარებელია... ისეთი მომხიბვლელი და ექსტრავაგანტულია. ვატყობ, რომ თანდათან ჭკუას ვკარგავ მასზე... და შენ ამ ყველაფერს მშვიდად ისმენ?

**მარტინი** (*ნასიამოვნები ხმით*) არაა. ( *უცებ, თითქოს გამოფხიზლდაო, სხვა ტონით* *იმეორებს* ) არა!

**კატრინი** (*თან მოეხვევა*): დანახვისთანავე მივხვდი, რომ რასაც მასზე ლაპარაკობდი, ცოტა გადაჭარბებული იყო. სხვათა შორის, მკითხა, დედაშენი ჩემზე რას გეუბნებოდაო.

**მარტინი**: მერე, სიმართლე უთხარი?

**კატრინი**: მსუბუქ ფორმებში.

**მარტინი**: აჰ, მეც არ გამიკვირდა... და მაინც, მასზე შენთან რას ვამბობდი?

**კატრინი**: აღარ გახსოვს? უსინდისო პარაზიტი, გათახსირებული მექალთანე და სექსუალური მანიაკი.

**მარტინი**: კი, კი, გამახსენდა... მართლაც ცოტა ზედმეტი მომსვლია.

**კატრინი**: ცოტა უცნაური ტიპი კი არის. გარეგნობითაც და ქცევითაც თავის ასაკს მაინდამაინც არ შეესაბამება, მაგრამ ეს იმით აიხსნება, რომ ის საზოგადოებრივი სტერეოტიპების გავლენის ქვეშ არ არის მოქცეული. ჩემი აზრით, ამ შემთხვევაში სერიოზულ სტრუქტურულ ალტერაციასთან გვაქვს საქმე.

**მარტინი**: გამიშიფრე, თუ შეიძლება.

**კატრინი**: ეს გონებრივი განუვითარებლობის ერთ-ერთი ფორმაა, როგორც სიდებილე.

**მარტინი**: სიდე... აჰ! ... და ეგ ... საშიშია?

**კატრინი** (*თან კალთაში უჯდება*): არანაირად. უბრალოდ, როგორც შენც არაერთხელ გითქვამს, მას არ შესწევს უნარი, შენნაირი გაწონასწორებული იყოს. მაგრამ, თავის მხრივ, როგორიც არის, მშვენიერი ვიღაცაა. მაგარი ტიპია. ცოტა ექსცენტრიკულიც. დარწმუნებული ვარ, გაგეხარდება მისი ნახვა. ქვეცნობიერად, რა თქმა უნდა.

**მარტინი**: ალბათ... შეიძლება...

**კატრინი**: ოდესმე ხომ უნდა გამონახოთ საერთო ენა.

**მარტინი**: ვნახოთ... ვნახოთ...

**კატრინი**: ცოტა დათრგუნული და დამფრთხალი მეჩვენება იმის გამო, რომ საზოგადოებაში საკუთარ ადგილს ვერ პოულობს. ამას თან ეს თქვენი მუდმივი ქიშპობაც ემატება. თუმცა, დარწმუნებული ვარ, თუ მოინდომებთ, მოახერხებთ ნორმალურ ურთიერთობას.

**მარტინი**: შესაძლებელია...

**კატრინი**: წავალ, მოვძებნი.

**მარტინი**: არა, ცოტა ხანს მოიცადე.

**კატრინი**: ახლავე მივდივარ.

**მარტინი**: ასეთი საჩქაროც არ არის.

**კატრინი** (*ჰკოცნის ,,დედას“* ): ასეთ დამყოლს პირველად გხედავ. ამ შანსს ხელიდან ვერ გავუშვებ, ახლავე მოვიყვან ბიძაჩემს.

**მარტინი**: მეეჭვება, ეგ მოახერხო. (*კატრინი გალერეაში ჩადის, თუმცა კიბეზე შეჩერდება, რომ მამამისს გზა დაუთმოს, რომელიც ევას ნახატების ზემოთ ატანაში ეხმარება. მარტინი სარგებლობს ამ მომენტით და სწრაფად და შეუმჩნევლად გადის* *ოთახიდან*). ღმერთო ჩემო, ახლა მაქსიმი! ვისაც ველოდები, მის გარდა ყველა აქ არის - ნამდვილი ,,ცისფერი მთებია!“

**მაქსიმი**: ესეც ასე! მაგრამ მაინც ვერ ვხვდები, რატომ არ გინდათ ამ ტილოების გამოფენა?

**ევა**: ეგ თქვენს ცოლ-შვილს ჰკითხეთ. ისინი უკეთ აგიხსნიან.

**მაქსიმი** : იმის თქმა მინდოდა, მაინცდამაინც ეს ნახატები რატომ ჩამოხსენით?

**ევა**: სურათების კედლებზე განთავსების შემდეგ ნათელი გახდა, რომ რამდენიმე მათგანი საერთო ფონის ჰარმონიულობას არღვევდა.

**მაქსიმი**: ალბათ სწორი ხართ, თქვენ უკეთ ერკვევით ამ საქმეში. გამოფენის გახსნამდე რამდენიმე საათი დარჩა. ხომ არ ნერვიულობთ?

**ევა**: კი, სიმართლე გითხრათ, ძალიან ვღელავ.

**მაქსიმი**: თავხედობაში თუ არ ჩამომართმევთ, მასაჟის გაკეთებას შემოგთავაზებდით. ოჰ, დამშვიდდით! მხოლოდ საფეთქლებთან და კისრის მიდამოებში კეთდება. წამიერად მოგიხსნით დაძაბულობას.

**ევა**: ეგ სად ისაწავლეთ?

**მაქსიმი**: ეს ერთგვარი საიდუმლო ცოდნაა, რომელსაც შორეულ აღმოსავლეთში მოგზაურობისას ვეზიარე.

**ევა**: დიდი სიკეთეა თქვენი მხრიდან, მაგრამ საჭირო არ არის, დარწმუნებული ვარ, საღამომდე გამივლის.

**მაქსიმი**: ნებისმიერ შემთხვევაში, წარმატებული პრეზენტაციისთვის თქვენი სილამაზე დამატებითი კოზირი იქნება.

**ევა**: ამაში თქვენსავით დარწმუნებული არ ვარ. უფრო მეტიც, მე პირიქით მგონია. ადამიანები მათ მიმართ უფრო შემწყნარებლები არიან, ვინც ბუნებამ გარეგნული მონაცემებით მაინცდამაინც არ გაანებივრა. ასეთებს შეცდომებსაც ადვილად პატიობენ და მეორე შანსსაც აძლევენ.

**მაქსიმი**: უკვე სერიოზულად ვღელავ თქვენზე, რადგან რასაც ამბობთ, ეგ თუ სიმართლეა, მაშინ, გამოდის რომ თქვენ მიმართ დიდ სიძულვილს უნდა გრძნობდნენ.

**ევა**: ნამდვილი ჯენტლმენი ხართ. ახლა ზუსტად თქვენნაირ ადამიანთან შეხვედრა მჭირდებდა.

**მაქსიმი**: სამწუხაროა, რომ საგამოფენო დარბაზი არ მაქვს.

**ევა**: ეს სულაც არ არის აუცილებელი ახალგაზრდა შემოქმედის წასახალისებლად. თუმცა, ასეთ შემთხვევაში, დარწმუნებული ვარ, ჩემს დასახმარებლად უკან არაფერზე დაიხევდით.

**მაქსიმი** : როგორც შევამჩნიე, ამ მხრივ მარტინთან სასაყვედურო არ უნდა გქონდეთ.

**ევა**: წარსულზე ნამდვილად ვერ დავემდურები, მაგრამ ახლა მგონი უკვე განიხიბლა ჩემი შემოქმედებით.

**მაქსიმი**: ამასთან, ისეთი შთაბეჭდილება მრჩება, რომ თქვენ შორის მგზნებარე ნაპერწკალი აღარ ღვივის.

**ევა**: მგონი, სიმართლესთან ახლოს ხართ.

**მაქსიმი**: ნება მომეცით, ამის გამო ჩემი სიხარული გამოვხატო. საღამომდე ვერ მოვიცდი, ახლავე შევიძენ თქვენს ერთ ნახატს. მინდა მე ვიყო თქვენი პირველი კლიენტი.

**ევა**: ძალიან გამახარებთ. აირჩიეთ ნებისმიერი მათგანი.

**მაქსიმი**: ჯობია, თქვენ თვითონ შემირჩიოთ. ასეთ შემთხვევაში, ორმაგად მასიამოვნებთ.

**ევა** : მაშინ, აი, ეს იყოს!

**მაქსიმი**: ვაშლის ხეები!

**ევა**: ან - ,,იაპონური ბაგა-ბაღი“. მხოლოდ იმ პირობით, რომ საჩუქრად უნდა მოგართვათ.

**მაქსიმი**: არავითარ შემთხვევაში!

**ევა**: ძალიან გთხოვთ, ამით მხოლოდ გამაბენიერებთ.

**მაქსიმი**: თუ ასეა...

(*მაქსიმი ევას ნახატს ართმევს და ამ დროს ლანძღვით შემოდის მარტინა*).

**მარტინა**: ჯანდაბამდე გზა ჰქონია მთელ სამინისტროს! სამინისტრო კი არა, ნამდვილი ნეხვის გროვაა და ეს პირში მივახალე პატივცემულებს. სხვათა შორის, გაკვირვება მაინცდამაინც ვერ შევატყვე... შენ რა ამბავში ხარ?

**ევა** (*მაქსიმს*): თქვენი გამაბედნიერებელიც მოსულა.

**მარტინა:** არ ვიცოდი, მხატვრობით თუ იყავი გატაცებული. თურმე ჩემ გარშემო რამდენი ხელოვანი ცხოვრობს და მე წარმოდგენაც არ მქონდა ამაზე.

**მაქსიმი**:მე მხოლოდ ევასვეხმარებოდი...

**მარტინა**:აჰ, უკვე სახელით მიმართავ?! სწრაფად მოგიგვარებია საქმე, გილოცავ.

**ევა:** თქვენი ქმარი უბრალოდ ჩემი ნაჯღაბნების წამოღებაში მეხმარებოდა.

**მარტინა**: ბოდიშს გიხდით ასეთი შეფასებისთვის. უბრალოდ, მაშინ სხვა ვერაფერი მოვიფიქრე. სიმართლე გითხრათ, ახლაც მიჭირს უფრო შესაფერისი სიტყვის პოვნა.

**ევა**: ეს მუდმივი ნეგატიური განწყობა არ გღლით?

**მარტინა**: ჩვენს დროში ყველა ასეა. არა მგონია ამ მხრივ გამონაკლისს წარმოვადგენდე.

**ევა**: მაშინ მე ვყოფილვარ გამონაკლისი.

**მაქსიმი**: სამინისტროში შეხვედრამ როგორ ჩაიარა?

**მარტინა**: ხელოვნებაზე მსჯელობისას ეგ რა მოსატანია?! იმედია, შენი ახალი გატაცება ნამდვილად მხატვრობაა და არა - მხატვრები.

**ევა** (*ძალიან მშვიდად*)**:** ამას თუ ჩემს გასაგონად ამბობთ, ახლავე მინდა გაგაფრთხილოთ, რომ ტყუილად კარგავთ დროს.

**მარტინა**: არა, მის გასაგონად. და მინდა იცოდეთ, რომ მე დროს ტყუილად არასდროს ვკარგავ.

**ევა**: რა თქმა უნდა, თქვენ ხომ საქმიანი ქალი ხართ. ჰოდა, თქვენს საქმეებს მიხედეთ. ვიცი, რომ ჩემი შემოქმედება თქვენთვის სულ ერთია, მაგრამ თქვენს ძმას განსხვავებული აზრი აქვს და მისი, როგორც მხატვრის შეფასება გაცილებით ბევრს ნიშნავს ჩემთვის.

**მარტინა:** ჩემი ძმა - მხატვარი?!

**ევა**: დიახ, თანაც - პროფესიონალი.

**მარტინა:** არა ძვირფასო, მაგას მოყვარული ჰქვია. ჩემი ძმა მხოლოდ ერთ საქმეშია პროფესიონალი - ქალების დევნაში. და როცა რომელიმე კეკლუცში განსაკუთრებულ ნიჭს აღმოაჩენს ინტიმური თვალსაზრისით, ამ ღირსებების პროფესიონალური კუთხით ათვისების დაუოკებელი ჟინი იპყრობს.

**ევა**: უფლებას არ მოგცემთ...

**მარტინა**: სწორედ საპირისპირო სქესის მიმართ მისმა ამ დისკრიმინაციული დამოკიდებულების ნაკლებობამ შეიწირა ჩემი ქონება.

**ევა**: ჩემი პირადი ცხოვრება თქვენ არ გეხებათ.

**მაქსიმი**: მარტინა, ხომ არ ფიქრობ, რომ...

**მარტინა**: შემეშვი! გირჩევნია ამ ქალბატონის გენეალოგიის შესწავლით დაკავდე, იქნებ საინტერესო აღმოჩენები გააკეთო.

**მაქსიმი:** შენც არ იცი, რას ლაპარაკობ.

**მარტინა:** თუ უკვე მიიღე საჭირო ინფორმაცია? როგორც გატყობ, დროს არ კარგავ. თითქოს ისე ყველა მხრიდან პრობლემებით არ ვიყო სავსე, შენთვის თვალყურის დევნებაღა მაკლდა!

**ევა**: შემიძლია, ჩემს თავზე ავიღო მეთვალყურეობა. გარკვეული გასამრჯელოს სანაცვლოდ, რა თქმა უნდა.

**მარტინა:** თქვენ რა, ხუმრობთ?

**ევა**: არ მეგონა, ეს სიტყვა თუ იცოდით,... უკაცრავად, სიამოვნებით დავრჩებოდი ამ სასიამოვნო საუბრის გასაგრძელებლად, მაგრამ შინ უნდა წავიდე და დღევანდელი პრეზენტაციისთვის მოვემზადო. მანამდე, ცოტა დასვენებაც არ მაწყენდა (*ევა მიდის, მაგრამ ოთახიდან გასვლამდე ისევ ბრუნდება მაქსიმთან*). მართლა, მაქსიმ, განტვირთვისთვის ტაილანდური მასაჟი რომ შემომთავაზეთ, ზუსტად შესაფერისი მომენტია. ასე რომ, გელოდებით. კარგად ბრძანდებოდეთ, ქალბატონო დირექტორო.

(*ევა გადის*).

**მარტინა**: ტაილანდური მასაჟი? მას უნდა გაუკეთო?

**მაქსიმი**: წარმოდგენა არ მაქვს, რაზე ლაპარაკობდა.

**მარტინა**: თუ გგონია, რომ მშვიდად შევხვდები ამ შენი სურეალისტური სიყვარულის ამბავს, ძალიან ცდები.

**მაქსიმი**: სურეალისტი სწორედაც შენ ხარ ამ წუთას.

**მარტინა:** არ გეგონოს, შენს ნებაზე მივუშვა ლაგამი.

**მაქსიმი:** ეს იმ შემთხვევაში, თუ მე თვითონ არ ვიტყვი უარს ჩემს აღკაზმულობაზე.

**მარტინა:** მგონი პარიზის ჰაერმა შენზე ცუდად იმოქმედა. (*პაუზის შემდეგ*). ძალიან კარგი. შეგიძლია გაჭენდე ველად... სადაც გნებავს, იქ წაბრძანდი.

**მაქსიმი:** მშვენიერი აზრია... ისევ თავისუფალი კაცი გავხდები.

**მარტინა**: თავისუფალი რომ გახდე, კაცი უკვე უნდა იყო.

**მაქსიმი**: საკმარისია!

**მარტინა**: მართალი ხარ, საკმარისია. დღევანდელი არანორმალურად დატვირთული დღე და ჩემი არეულ-დარეული საქმეებიც მყოფნის ნერვების საშლელად, კიდევ შენ რომ არ დამიმატო პრობლემები. დასასვენებლად მივდივარ. გადავიღალე კი არა, გამოვიფიტე. დილას რაც ლიონიდან წამოვედით, მას მერე ერთი წამით არ გავჩერებულვარ. ჯერ გზა, მერე...

**მაქსიმი**: მართვის მოწმობის აღების უფლება რომ მოგეცა ჩემთვის, საჭესთან მე დავჯდებოდი.

**მარტინა**: რა სისულელეებს ამბობ! ხუთჯერ ჩაიჭერი გამოცდაზე. და ბოლო ცდაზე ფეხით მოსიარულე სამ ქალს დაეჯახე.

**მაქსიმი**: კი არ დავეჯახე, გავეხახუნე.

**მარტინა**: რაც გინდა, ის დაარქვი, მაგრამ, ფაქტია, რომ მათ ტროტუარზე ,,გასეირნებისას“ გადააწყდი.

**მაქსიმი**: აბა, გერჩივნა, მათ სხვა ადგილზე გადავწყდომოდი?

**მარტინა**: ძალიან გთხოვ, ამ თემაზე ნუ ხუმრობ. ტანში მაციებს, რომ წარმოვიდგენ, შენს გადაჩხრეკილ მანქანაში მკვდარი როგორ ვგდივარ.

**მაქსიმი**: დაიწყო ისევ. რა იცი, რომ მაინცდამაინც შენ კვდები. მე რატომ არასდროს წარმომიდგენ გულზე ხელებდაკრეფილს?

**მარტინა**: იმიტომ, რომ შენ, ჩემგან განსხვავებით, უკვდავი ხარ. ახლა კი, როგორც ჩვეულებრივ მოკვდავს, დასვენება მჭირდება... თუ გცალია, შეგიძლია, მასაჟის გასაკეთებლად წამოხვიდე.

(*მარტინა*  *გადის*).

**მაქსიმი** (*გულუხვად ისხამს ვისკის*): მასაჟი მომინდომა! შენ რომ არა, ძალიანაც კარგად ავიღებდი მართვის მოწმობას, და ამჯერად, ასეც იქნება, იმიტომ, რომ წინასწარ არაფერს გეტყვი... ყოველ ცდაზე იმაზე ფიქრი მთრგუნავდა, რომ კართან მარტინა მელოდება. ბოლო გასვლაზე ხელის მუხრუჭის მაგიერ გამომცდელის მუხლს რომ წავეტანე და ის რომ ვაფიქრებინე, რაც მე აზრადაც არ მომსვლია, ეს იმიტომ რომ უკანა სარკეში გახედვისას ჩემო ცოლი დავინახე. მაგრამ ეს ასე აღარ გაგრძელდება!

(*ამ დროს ჟულიეტი შემოდის*).

**ჯულიეტი**: მაქსიმ, ძვირფასო,თქვენ რა, საკუთარ თავს ესაუბრებით?

**მაქსიმი**: ბედკრულის მონოლოგი! ჩემთვის ეს ერთადერთი საშუალებაა თავის სამართლებლად. მარტინასთან იმავეს გაკეთება შეუსრულებელი მისიაა.

**ჟულიეტი:** ალბათ უკვე მიეჩვიეთ ამას.

**მაქსიმი**: ეს მიჩვევაზე მეტია. უკვე ოცდაორი წელია, ასე გრძელდება. ვიღაცამ რომ თქვა, მიჩვევა, ეს სწორედ ის არის, რაც ყველაზე დიდ სიამოვნებას გვანიჭებსო, ჯობდა, ჩუმად ყოფილიყო.

**ჟულიეტი**: ძალიან გაბრაზებული მეჩვენებით.

**მაქსიმი**: აბა რა იქნება, ჩემს ასაკში პატარა ბიჭივით რომ მოექცევი ადამიანს?!

**ჟულიეტი**: მაგისი მიზეზი სიყვარულია.

**მაქსიმი**: არ გინდათ ჟულიეტ, ძალიან გთხოვთ, გულწრფელები ვიყოთ... მაგრამ თუ ჰგონია, რომ პარიზში იმიტომ ჩამოვედი, მთელი დღეები მის საპატიო ყარაულში გავატარო, ძალიან ცდება.

**ჟულიეტი** (*ღიმილით*): ღმერთო ჩემო! ეს უკვე ამბოხს ჰგავს.

**მაქსიმი**: არა, ძვირფასო ჟულიეტ, ეს ამბოხი კი არა, რევოლუციაა.

**ჯულიეტი**: ასეთ შემთხვევაში, სანამ მის მოჭრილ თავს გალავანზე გადმოჰკიდებთ, წესით წინასწარ უნდა აცნობოთ ომის დაწყების შესახებ.

**მაქსიმი**: გაგიკვირდებათ და ეს უკვე გავაკეთე.

**ჟულიეტი**: მერე, რა რეაქცია ჰქონდა?

**მაქსიმი**: ზუსტად ისეთი, როგორიც წარმოგიდგენიათ, ოღონდ ყოველგვარი ნორმალური ადამიანური გრძნობების გარეშე.

**ჟულიეტი**: მგონი ცოტას აჭარბებთ.

**მაქსიმი**: ნეტა საკუთარი თვალით გენახათ.

**ჟულიეტი**: დარწმუნებული ვარ, უკვე ნანობს თავის საქციელს.

**მაქსიმი** (*მთელი ამ სცენის განმავლობაში თან ნეტარებით სვამს ვისკის*): ჟულიეტ, ძვირფასო, თქვენ იმაზე გულუბრყვილო ყოფილხართ, ვიდრე მეგონეთ.

**ჟულიეტი**: შეიძლება, მაგრამ, სამაგიეროდ, მე ქალი ვარ, რაც იმას ნიშნავს, რომ, თქვენგან განსხვავებით, უფრო კომპლექსურად და ღრმად შემიძლია ფაქტების განსჯა.

**მაქსიმი**: და ეს ღრმადმოაზროვნეობის უნარი გეხმარებათ მარტინთან ცხოვრების გაგრძელებაში?

**ჟულიეტი**: მაგით რისი თქმა გინდათ?

**მაქსიმი**: იმის, რომ.. აი, ჩვენში რომ ვთქვათ, ჟულიეტ, სრულებით ბედნიერი ხართ?

**ჟულიეტი**: გინახავთ თქვენ ვინმე სრულებით ბედნიერი?

**მაქსიმი**: კარგი, უბრალოდ ბედნიერი?

**ჟულიეტი**: ყოველ შემთხევაში, ვცდილობ, საკუთარ თავთან ჰარმონიულ დამოკიდებულებაში ვიყო და ამისთვის სულ მცირე მიზეზიც მყოფნის. ალბათ, ზედმეტად უამბიციო ვარ.

**მაქსიმი**: ამბიციურობის უფლება არც გაქვთ, ისევე, როგორც, მე. ჩვენ მონსტრებზე დავქორწინდით და მათთვის მეორე ნახევრები კი არა, უბრალოდ, დამატებითი ელემენტები ვართ. ტყუპების ბუნებამ მთლიანად გვშთანთქა.

**ჟულიეტი**: უდავოდ მართალი ხართ. მაგრამ პროტესტისთვის უკვე გვიანია.

**მაქსიმი**: როგორც ამბობენ, ,,სჯობს გვიან, ვიდრე - არასდროს!“

**ჟულიეტი**: მოკლედ, ბრძოლაში გამოწვევამდე მარტინს ორი სიტყვა მინდა ვუთხრა. ხომ არ იცით, სად არის?

**მაქსიმი**: არა, დილის მერე აღარ მინახავს.

**ჟულიეტი** (*თან ბინიდან გადის*): არც გალერეაში არ არის. მგონი ჩემი ქმარი ფანტომასია. მოკლედ, თუ ნახავთ, უთხარით, რომ ვეძებ.

(*ცოტა ხნის შემდეგ ხმაურით იღება კარი და მარტინი შემოდის, ისევ მარტინას ფორმაში*).

**მარტინი** (*მაყურებელს მიმართავს*): არ შეცდეთ, მე მარტინი ვარ, მარტინად ქცეული. ვიცი, ცოტა რთული ამბავია, მაგრამ თუ მოიწადინებთ, ყველაფერს მიხვდებით.

**მაქსიმი**: უკვე? მე მეგონა ამოწურე შენი შესაძლებლობები.

**მარტინი**: ბევრი ვიფიქრე...

**მაქსიმი**: ფიქრი როდისღა მოასწარი? თუ გავითვალისწინებთ, რომ ასე სწრაფად ტანსაცმლისა და პარიკის შეცვლაც მოახერხე...

**მარტინი**: შენთან ლაპარაკი მინდოდა და ვიფიქრე, რომ ყველაზე მეტად ამ სამოსში გესიამოვნებოდა ჩემი დანახვა.

**მაქსიმი**: რას ლაპარაკობს ეს ქალი?

**მარტინი**: ამდენს არ უნდა სვამდე.

**მაქსიმი**: სხვა რაღა დამრჩენია...

**მარტინი**: ძვირფასო, მე...

**მაქსიმი** (*მოულოდნელობისგან შეხტება*): რაა?!

**მარტინი**: ისეთი რა ვთქვი?!

**მაქსიმი**: ძვირფასო?! ხომ არ მომესმა? დავიჯერო, ასე დავთვერი?!

**მარტინი**: მისმინე. ვიცი, რომ ხანდახან ზედმეტი მომდის. იმასაც ვხვდები, რომ ჩემთან ურთიერთობა მარტივი არ არის.

**მაქსიმი**: როგორ?

**მარტინი**: რა იყო, გგონია, თვითკრიტიკის უნარი არ მაქვს?

**მაქსიმი**: თუ შეიძლება, გამიმეორე, რაც წეღან თქვი.

**მარტინი**: საჭირო არ არის. სწორად გაიგე ყველაფერი.

**მაქსიმი**: კატრინ! ჟულიეტ! სად ხართ? სასწრაფოდ მოდით ვინმე! მოწმე მჭირდება, თორემ ისე არავინ დამიჯერებს ამ ამბავს.

**მარტინი**: კატრინი და ჟულიეტი სასეირნოდ წავიდნენ.

**მაქსიმი:** აჰ, გასაგებია. ყველაფერს მივხვდი. ეს შენი მხრიდან სტრატეგიული სვლაა - სატყუარა გადმომიგდე ჩემი რეაქციის გასაგებად. არაფერი გამოგივა, შენს ანკესზე არ წამოვეგები.

**მარტინი**: აბა, რას ამბობ? შენი ხაფანგში მომწყვდევა აზრადაც არ მომსვლია. უბრალოდ, ვხვდები, რომ კრიტიკულ ასაკში ხარ და თუკი სისულელეების გაკეთებას აპირებ, მირჩევნია, ეს ჩემი თანხმობით გააკეთო.

**მაქსიმი**: უფრო და უფრო ვიბნევი.

**მარტინი**: თვალებზე გეტყობა, რომ ის ახალგაზრდა მხატვარი მოგწონს.

**მაქსიმი**: ევაზე ამბობ?

**მარტინი**: თავს ნუ ისულელებ. აბა, ვისზე ვიტყვი? იცნობ ვინმე სხვა მხატვარს?

**მაქსიმი:** არა, მაგრამ გამიკვირდა, მხატვრის კვალიფიკაცია რომ მიანიჭე.

**მარტინი:** შეიძლება წეღან ცოტა მკაცრი ვიყავი მასთან.

**მაქსიმი**: ცოტა მკაცრი?.. თავზე დაამხე ყველაფერი.

**მარტინი:** არ მითხრა, რომ მის მიმართ გულგრილი ხარ. ისეთი ენთუზიაზმით იცავ.

**მაქსიმი**: მაგას არ ვამბობ, მაგრამ იმას ვერ ვხვდები, საით მიგყავს საუბარი.

**მარტინი**: მოკლედ, თუ პარიზული თავგადასავლის მოწყობას აპირებ, ვიცი, რომ, ჩემი წინააღმდეგობის მიუხედავად, ამას მაინც მოახერხებ. ხომ იცი, ყველაზე მეტად რა მიყვარს - სამართალი და სიმართლე, მირჩევნია, ყველაფერი ვიცოდე, ყველაფერი გავარკვიოთ და ამ საკითხზე მეტჯერ აღარ ვილაპარაკოთ. ამასობაში ჩვენს საქმეებს მოვაგვარებთ, ლიონში დავბრუნდებით და ყველაფერს დავივიწყებთ.

**მაქსიმი**: არა, ნამდვილად სიზმარში ვარ. მიჩქმიტე, იქნებ გამოვფხიზლდე! (*მარტინი ჩქმეტს. მაქსიმი ყვირის*). ვაი!

**მარტინი**: აბა, გაიღვიძე?

**მაქსიმი**: ყოველთვის ახერხებ ჩემს გაოცებას.

**მარტინი**: ყოველთვის.

**მაქსიმი**: მაგრამ, ყველაფერს რომ თავი დავანებოთ, რა გაძლევს იმის ფიქრის მიზეზს, რომ ევა ჩემით აუცილებლად დაინტერესდება?

**მარტინი:** ფაქტია, რომ მასსა და ჩემს ტყუპისცალს შორის შავმა კატამ გაირბინა. თან, ისიც აშკარაა, რომ მოსწონხარ. ჰოდა, გაუკეთე შენი საფირმო მასაჟი.

**მაქსიმი**: მაგრამ მე მასაჟისტი არ ვარ.

**მარტინი**: ჰო, მაგრამ მე ხომ მიკეთებ ხოლმე!

**მაქსიმი**: ღმერთო ჩემო!.. სათვალე რომ არ გეკეთოს, ვიფიქრებდი, რომ მარტინი დგას ჩემ წინ.

(*მაქსიმი გალერეაში ჩადის*).

**მარტინი** (*ჰგონია, რომ მაქსიმი ისევ იქ არის*): ძალიან კარგად იცი, რომ სათვალის გარეშე ოც სანტიმეტრშიც კი ვერაფერს დავინახავ. პირდაპირ მიკვირს, ჩემს ძმას ჯერაც რომ არ სჭირდება, მაშინ, როცა მე ბავშვობიდან ვხმარობ. ამიტომ, ჩვენი გაცნობის დროსაც უკვე სათვალე მეკეთა. მაგრამ მინდა გითხრა, რომ მის გარეშეც შემიძლია მოგხიბლო. (*მარტინი სათვალეს იხსნის და აფიქსირებს, რომ მარტოა*). უჰ, რა საშინელებაა! ვერაფერს ვხედავ ამ სათვალით. (*ისევ ირგებს სათვალეს. ამ დროს ხმაური ისმის. ფილიპი მთავარი კარიდან შემოდის, ხელში პორტფელით).* აი, ისიც! როგორც იქნა! პორტფელი! აჰ, თქვენ ხართ? რა ქენით? ჩემს ძმას საბუთებზე ხელი მოაწერინეთ?

**ფილიპი**: ზუსტად ახლა ვეძებდი.

**მარტინი**: არადა, არც ისე დიდი ბინაა.

**ფილიპი**: ვერაფერი გავიგე.

**მარტინი:** არ მიკვირს თქვენგან. მაინც, რა ვერ გაიგეთ?

**ფილიპი**: ამ დილით გალერეაში იყო და ჩემს ჩასვლამდე გაუჩინარდა, თუმცა გარეთ გასული არავის უნახავს. როგორც კი ვიგებ, სად არის, საკმარისია, მეც იქ მივიდე, რომ უკვე იქ აღარ მხვდება. ჩვენ ერთგან გვგონია, ის მეორეგან არის.

**მარტინი**: ამ ფაქტს როგორ ახსნი?

**ფილიპი**: ამას ერთადერთი ახსნა შეიძლება ჰქონდეს - იმალება, თქვენთან შეხვედრას თავი რომ აარიდოს.

**მარტინი**: ნამდვილი სულელი ხართ, ფილიპ.

**ფილიპი**: დიახ, ქალბატონო.

**მარტინი**: თქვენთვის დაჯდომის უფლება არ მომიცია. (*ფილიპი ისევ ზის*). გაიგეთ, რა გითხარით?

**ფილიპი**: დიახ, ქალბატონო.

**მარტინი**: ჰოდა, ადექით... (*ფილიპი არ ინძრევა. პაუზა*). გითხარით, ადექით-მეთქი. თქვენ რა, დაყრუვდით?

**ფილიპი**: არა, ქალბატონო.

**მარტინი**: ჰოდა, ფეხზე, სწრაფად! აღარ გამამეორებინოთ!

**ფილიპი** (*ისევ ზის*): თუ ავდექი, ყველაზე გემრიელ ლუკმას გამოკრავ ხელს.

**მარტინი**: უკაცრავად?

**ფილიპი**: გირჩევნია ტაკუნები მოამზადო...

**მარტინი** (*გაოგნებული და ცოტა აღელვებული*): როგორ ბედავთ?..

**ფილიპი** (*დგება, პიჯაკს იხდის და ძირს მიაგდებს*): თვალთმაქცობა საჭირო აღარ არის. ახლა სრულიად მარტო ხარ შენს კაცთან.

**მარტინი**: შენს კაცთან?!

**ფილიპი**: გახსოვდეს, ის შენი ბატონია და უსიტყვოდ ემორჩილები.

**მარტინი** (*თავისთვის ჩაილაპარაკებს*): ღმერთო ჩემო, რა სიგიჟეა!

**ფილიპი**: დაიჩოქე! ახლავე! და რასაც ვიტყვი, გაიმეორე!

(*მარტინი იჩოქებს*).

**მარტინი**: კი, კი, როგორც შენ იტყვი.

**ფილიპი**: კომენტარების გარეშე... მე ნამდვილი გათახსირებული ქალი ვარ.

**მარტინი**: მე ნამდვილი გათახსირებული ქალი ვარ. (*თავისთვის*). ღმერთო ჩემო! მგონი ვხვდები, რაშია საქმე.

**ფილიპი**: ნაგავი, ფაბრიკის ვირთხა, წარსულის გადმონაშთი.

**მარტინი**: ნაგავი, ფაბრიკის ვირთხა, წარსულის გადმონაშთი. (*თავისთვის*). ჩემი და მაზოხისტია!

**ფილიპი**: ფილიპის გარეშე არაფერს წარმოვადგენ. ის ჩემი კაცია. ის ჩემი მბრძანებელია.

**მარტინი**: ფილიპის გარეშე არაფერს წარმოვადგენ. ის ჩემი კაცია. ის ჩემი მბრძანებელია. (*თავისთვის*). ნეტა რას მიპირებს?

**ფილიპი**: მე მისი საკუთრება ვარ, მისი ძუკნა...

**მარტინი**: მე მისი საკუთრება ვარ, მისი ძუკნა... ფრთხილად, შეიძლება ვიღაც...

**ფილიპი**: რაა! ვინ მოგცა კომენტარის უფლება! ხომ იცი, რაც გელის! სასწრაფოდ ოთხზე დადექი!

**მარტინი** (*თან ბრძანებას ასრულებს*): ღმერთო, ოღონდ ვინმე შემოვიდეს...

**ფილიპი** (*რამდენჯერმე წამოარტყამს საჯდომზე*): მაინც ვერ ასცდი. არადა, გაგაფრთხილე. მაგრამ შეწინააღმდეგების გარეშე ხომ არ შეგიძლია.

**მარტინი**: მართალი ხარ, ხანდახან ზედმეტი მომდის.

**ფილიპი**: აღიარებ დანაშაულს?

**მარტინი**: დიახ, და მოვრჩეთ, ღვთის გულისათვის!

**ფილიპი**: პატიებას ითხოვ?

**მარტინი**: დიახ, დიახ, პატიებას ვითხოვ.

**ფილიპი**: ასე აღარ მოიქცევი?

**მარტინი**: ო, ლა, ლა! ვფიცავ, რომ ასე აღარ მოვიქცევი.

**ფილიპი**: აბა, გავაგრძელო ვაკხანალიის თამაში თუ დღეისთვის კმარა?

**მარტინი** (*თავისთვის*): მგონი მეშველა! (*ფილიპს*). არა, არა, საკმარისია.

**ფილიპი**: შეიძლება, ვინმემ შემოგვისწროს. ალბათ ამიტომ ხარ დღეს ასე შებოჭილი.

**მარტინი**: ალბათ...

**ფილიპი**: წარმოიდგინე, შენი ძმა რომ შემოვიდეს და აღმოაჩინოს, რომ ერთი საცოდავი სადომაზოხისტი ხარ და სხვა არაფერი! აღიარე, რომ ამის გაფიქრებაზეც კი ტანში გცრის.

**მარტინი**: ჰო, კარგი, ვაღიარებ.

**ფილიპი** (*ქამარს შეიხსნის*): ისიც აღიარე, რომ გინდივარ, ახლავე და აქვე.

**მარტინი:** ცოტა მოგვიანებით რომ ვაღიარო?

(*ჟულიეტი შემოდის და გაკვირვებული უყურებს მარტინს*).

**ჟულიეტი**: კი, მაგრამ, მანდ რას აკეთებ? ცუდად ხარ? თუ რამე დაკარგე?

**მარტინი** (*მაყურებელს*): ღმერთო ჩემო, ჟულიეტი! ამჯერად მართლა შარში ვარ!

**ფილიპი** (*ჩაიბურტყუნებს*): ცურვას ვასწავლიდი.

**მარტინი** (*დგება და თან ჟულიეტს ეუბნება*): ყურადღება არ მიაქციო. ხუმრობს, თავის ჭკვაში. (*ფილიპს*). რამდენჯერ გითხარით, ჩემი ხერხემალი სახუმარო თემა არ არის! ხანდახან წელი მიშეშდება და ფილიპის დაზელვა ეგრევე მშველის.

**ფილიპი**: დიახ, დაზელვა მართლაც კარგად გამომდის.

**მარტინი**: გმადლობთ, ფილიპ. უკეთ ვარ. აღარ მჭირდებით.

**ფილიპი** (*თან გადის*): მუდამ თქვენს სამსახურში მიგულეთ.

**ჟულიეტი:** ქამარი რატომ გაქვთ გახსნილი?

**ფილიპი**: რა ქამარი? აჰ, ცოტა მოვუშვი. ეფექტური ქიროპრაქტიკისთვის მჭირდება. ამ დროს არაფერი არ უნდა მბოჭავდეს.

**მარტინი**: კარგი, კარგი, საკამრისია. არა მგონია, ჟულიეტს მკურნალობის დეტალები აინტერესებდეს.

**ფილიპი** (*თან გადის*): თქვენც მუდამ თქვენს სამსახურში მიგულეთ, ძვირფასო ჟულიეტ, ოდესმე თუ დაგჭირდათ ჩვენი მანიპულაციები.

**მარტინი** (*თან ფილიპის პორტფელს იღებს*): ჩემო ძვირფასო! რომ იცოდე, რას გადამარჩინე, არც დაიჯერებდი. რა კარგია, რომ დაბრუნდი.

(*მარტინი ტუჩებში ჰკოცნის ჟულიეტს*).

**ჟულიეტი**: ე.ი. ეს სიმართლეა! ჩემს მულს ქალები უყვარს. ღმერთო ჩემო, რა ოჯახია! მარტინ, მიშველე!

(*ჟულიეტი გადის. მარტოდარჩენილი მარტინი საბუთებს ეძებს პორტფელში*).

**მარტინი**: დაუჯერებელია! ჩემი და, რომელიც მთელი ცხოვრება გარყვნილს დამძახის, თვითონ არის გარყვნილი ავადმყოფი მაზოხისტი. რაც მთავარია, საბუთები დავიბრუნე. თუმცა ნამდვილად არ მეგონა, ამას თუ პორნოგრაფიული წარმოდგენის ფონზე გავაკეთებდი.

(*ამ დროს კატრინი შემოდის*).

**კატრინი**: დედა, დედა, უნდა დაგელაპარაკო. ბიძაჩემზე ვარ შეყვარებული.

**მარტინი**: ბიძაშენზე? შენ რა, გაგიჟდი?

**კატრინი**: კარგი რა, დედა! მე შენ ამ ბურჟუაზიული შეზღუდული აზროვნებისგან თავისუფალი მეგონე.

**მარტინი**: ჰო, მაგრამ... ის ბიძაშენია.

**კატრინი**: დამიჯერე, ეს არც ისეთი კატასტროფაა.

**მარტინი**: რას ამბობ?

**კატრინი:** სიმართლეს. სხვათა შორის, ამ ახალი ამბის სათქმელად ვეძებ. არ გინახავს?

**მარტინი**: არა, მაგრამ ძებნას თუ გააგრძელებ, ბოლოს აუცილებლად იპოვი.

**კატრინი**: ჰოდა, მოვძებნი. (*ყვირილით გადის*). ბიძიკო, ბიძიკო...

**მარტინი** (*თავისთვის*): ყველაფერი ისე აეწყო, უკეთესს ვერ ვინატრებდი. (*მაყურებელს*). მარტინ... ბიძიკო... ხომ ხედავთ, როგორი მოთხოვნაა ჩემზე. ყველა მხრიდან მე მიხმობენ. მაგრამ რითი დამთავრდება ეს ყველაფერი? შენ, აი, შენ გეუბნები, გაქვს რამე იდეა? გული მიგრძნობს, კიდევ ბევრი უცნაური ამბავი დატრიალდება. მაგრამ მაგას მოგვიანებით გავიგებთ. ახლა კი, ნამდვილად მჭირდება 15 წუთიანი შესვენება. Bye... Bye...

**II მოქმედება**

*მომდევნო დღის შუადღე.*

*მეორე მოქმედება კატრინისა და მარტინის საუბრით იწყება.*

**კატრინი** (*მხიარულად*): ვგიჟდები შენზე, ჩემო ბიძიკო.

(*მარტინისკენ მიდის, რომ მოეხვიოს*).

**მარტინი**: ისევ დაიწყო! კარგი, კარგი, ჩემო პატარა, შეიძლება ვინმე შემოვიდეს.

**კატრინი**: და მერე?..

**მარტინი**: მერე ის, რომ, მოგიწევს ყველას წინაშე აღიარო, ელექტრას კომპლექსი თუ რაღაც ეგეთი რომ გჭირს. ჩემი მხრივ კი, უნდა ვისმინო ,,კომპლიმენტები“, რომ ღორი, არაკაცი და გათახსირებული ვარ. წარმოიდგინე, დედაშენი რომ შემოვიდეს, რა ამბავი დატრიალდება.

**კატრინი**: ეგ საფრთხე არ გვემუქრება... პირობა მომეცი, რომ დღეს საღამოს ჩვენთან ერთად ივახშმებ და შერიგდებით ერთხელ და სამუდამოდ.

**მარტინი**: ვფიცავ!

**კატრინი**: სერიოზულად ამბობ?

**მარტინი**: კი. ერთი სული მაქვს, ჩემს დას შევხვდე.

**კატრინი**: მშვენიერია! და ეს უეცარი ცვლილება ჩემი დამსახურებაა?

**მარტინი**: არა, უბრალოდ, ახლა უკვე კარგად ვიცნობ. მის აქილევსის ქუსლს მივაგენი და მივხვდი, რომ ამ რკინის ქალის უკან ჩვეულებრივი ადამიანი დგას, თავისი სისუსტეებით.

**კატრინი**: რაზე ლაპარაკობ?

**მარტინი**: საიდუმლოა.

**კატრინი**: რა საყვარელი ხარ!

**მარტინი**: არ დაიწყო ახლა ისევ სისულელეები! წესით, შენნარ ლამაზ გოგოს თაყვანისმცემლების მთელი არმია უნდა ჰყავდეს.

**კატრინი**: მყავს კიდეც.

**მარტინი**: და შენს შეყვარებულზე რას მეტყვი, როგორია?

**კატრინი**: არა, ბიძია, შეყვარებული არ მყავს და სიმართლე თუ გინდა იცოდე, ქალიშვილი ვარ.

**მარტინი**: შენ?...

**კატრინი**: გიკვირს?

**მარტინი:** რაღა დაგიმალო და, კი.

**კატრინი**: აი, უკვე რამდენი წელია, ველოდები, ჩემი შინაგანი ხმა როდის მიმიზიდავს ვინმესკენ, მაგრამ ამაოდ... ჰოდა, აი, ახლა გიყურებ და ვხვდები, რომ მთელი ცხოვრება შენ მიყვარდი.

**მარტინი**: კი, მაგრამ, რომელი მთელი ცხოვრება? ფაქტობრივად, გუშინ გავიცანით ერთმანეთი.

**კატრინი:** არა, შენ ყოველთვის ჩემ გვერდით იყავი, დედაჩემის სახით, რომელიც გაგიჟებით მიყვარს. შესაბამისად, შენც ასევე მიყვარხარ. მისმინე, ფსიქოანალიზის...

**მარტინი**: არა, ეს შენ მომისმინე კარგად, ჩემო პატარა კატრინ! ის ყველაფერი, რაზეც მესაუბრე და კიდევ რის თქმასაც აპირებ, უდავოდ საინტერესო და ალბათ ძალიან მნიშვნელოვანი მეცნიერული თეორიებია, იმის მიუხედავად, რომ ნახევარზე მეტი ვერ გავიგე და მოცემულ საკითხზე ახალიც ვერაფერი აღმოვაჩინე. მეორე მხრივ, შენ, შენი ზედმეტად დიდი ცოდნის მიუხედავად, ყველაზე უბრალო და მთავარი ჭეშმარიტების შემეცნება გამოგრჩა - იმის, რომ ხანდახან დგება მომენტი, როცა ყველა თეორია და ყველა ბრძნული შეგონება, რაც კი ოდესმე გისწავლია და მოგისმენია, ერთ წუთში, ერთ წამში გავიწყდება. ერთ დღესაც - და დარწმუნებული ვარ, რომ ეს დღე მალე დადგება - შეხვდები ბიჭს, შეხედავ და იგრძნობ, რომ ის სწორედ ისაა, ვისაც ამდენ ხანს ელოდი და რომ თქვენი შეხვედრა ბედისწერა იყო.

**კატრინი**: ჰოდა, აი, გეუბნები, რომ შენი დანახვისას ნამდვილი შოკი მივიღე.

**მარტინი**: ეგ შენს თავში მოხდა, ჩემი და დედაშენის მსგავსების გამო და შენი დამოკიდებულება ჩემ მიმართ სწორედ ამ გაიგივების შედეგია. მაგრამ როდესაც ნამდვილ სიყვარულს შეხვდები, ამას მარტო შენს თავში კი არა, გულშიც იგრძნობ, მთელი სხეული მისით გექნება გაჟღენთილი. და დამიჯერე, რომ იმ ადამიანისთვის ფსიქოანალიზის თეორიების გაცნობის არანაირი სურვილი აღარ გექნება, რადგან როცა მის მკლავებში მოქცეული უბრალოდ მხარზე მიეყრდნობი, მიხვდები, რომ ეს შენს ცხოვრებაში ყველაზე ბედნიერი დღეა. ძალიან ელემენტარულ რაღაცებს გეუბნები და თან, არცთუ მჭევრმეტყველურად, რადგან ამ საკითხთან დაკავშირებით სპეციალური სამეცნიერო ცოდნით ვერ დავიკვეხნი. მაგრამ იმის გათვალისწინებით, რომ საქმე სიყვარულს ეხება, იმედია, ძალიან სასაცილოდ არ გამოვიყურები.

(*ჟულიეტი შემოდის).*

**ჟულიეტი**: მარტინ, ძალიან გთხოვ, დღეს შენებურად არ გაუჩინარდე. ხომ იცი, ყველა ერთად ვივახშმებთ. 8 საათისთვის ყველაფერი მზად უნდა მქონდეს და კიდევ რამდენი რამე მაქვს მოსასწრები.

**კატრინი**: ბიცოლა, მეც მოგეხმარებით.

**ჟულიეტი**: ძალიან კარგი. ოღონდ 5 წუთით მაცალე, ბიძაშენთან მაქვს საქმე. მარტინ, წამომყევი რა, შენი დახმარება მჭირდება მაგიდის გადასაადგილებლად.

**მარტინი**(*თან გადიან*): კი, ბატონო, ოღონდ საღამოს ჩემს სკამზე ბალიშების დადება არ დაგავიწყდეს, იმხელა მაგიდა ჩემს თირკმელებსაც თან გაიყოლებს.

(*მაქსიმი და ევა გალერეიდან მოდიან და თან ნახატები მოაქვთ. მათ ქცევაში და ერთმანეთთან დამოკიდებულებაში გარკვეული ინტიმურობა იგრძნობა*).

**კატრინი** (*ევას*): ყოჩაღ თქვენ! რა მცირე დროში მოგიხერხებიათ მწუხარების დაძლევა.

**მაქსიმი**: კატრინ, ეს რა ლაპარაკია?!

**ევა**: არაფერია, მაქსიმ. გუშინ კი მითხარით, რომ თქვენი ქალიშვილი მძაფრად განიცდის ფსიქოანალიზის გავლენას და შეიძლება მეცნიერულმა დებულებებმა მართლაც ითამაშა გარკვეული როლი მისი ხასიათის ჩამოყალიბებაში, მაგრამ დედამისის გაცნობის შემდეგ გასაგები ხდება, რომ ამ საქმეში ფსიქოანალიზი ნამდვილად არ არის მთავარი ,,დამნაშავე“.

**კატრინი**: გირჩევნიათ ბოდიში მოიხადოთ მაგ ენამწარე ქარაგმებისთვის. იმის გამო, რომ თქვენმა გამოფენამ სრული კრახი განიცადა, იმას არ ნიშნავს, რომ მთელ სამყაროზე უნდა გაბოროტდეთ. და მხოლოდ ერთი ნახატი რომ გაიყიდა, ეს, სხვათა შორის, ბიძაჩემის ბრალი ნამდვილად არ არის. (*ევას ხელში უჭირავს ტილო, რომელზეც ადამიანის არაპროპორციული სახე ხატია - ცხვირი გამოდის მარჯვენა ყურიდან*). ოჰ! რა საინტერესოა! ‘’ავტოპორტრეტი’’...გულწრფელად გეტყვით, რომ პირადად მე თქვენსა და ამ ნახატს შორის დიდ მსგავსებას ნამდვილად ვერ ვხედავ...თუმცა, ამის მიუხედავად... გუშინ ზოგიერთმა მიგამსგავსათ. როგორც ჩანს, მათ უფრო სიღრმისეულად შეაფასეს თქვენი ნამუშევარი.

**ევა**: მაინც, ვინ გაგიზიარათ შთაბეჭდილებები?

**კატრინი**: სტუმრების აზრის გასაგებად მათი მოსმენა სულ არ იყო აუცილებელი. ამისთვის მათი გამომეტყველების დანახვაც კმაროდა! ერთი სული მაქვს, კრიტიკოსების შეფასებებს როდის წავიკითხავ.

**ევა**: თქვენ ალბათ ჯერ კიდევ არ იცით, რომ დადებით შეფასებებს ყიდვა სჭირდება და ზუსტად მაგიტომ ვარ თქვენს ბიძიკოზე გაბრაზებული, რომ ჩემი ,,გაპიარებისთვის“ თითიც არ გაუნძრევია.

**კატრინი**: ანუ თქვენ მართლა გჯერათ, რომ, შესაძლებელია მოსყიდულმა კრიტიკოსებმა თქვენგან გენია შექმნან, რის შემდეგაც ამ თქვენს დაბალი დონის ნამუშევრებს ხალხი მიაწყდება?

**ევა**: რა თქმა უნდა, მჯერა. თქვენ, როგორც ჩანს, ამ ცხოვრებისა არაფერი გაგეგებათ. თუმცა რა გასაკვირია. სულ დამავიწყდა, რომ მუშების დასახლებაში ხართ გაზრდილი. თქვენ კი ის ნუ დაგავიწყდებათ, რომ თითქმის არც ერთ გამოჩენილ მხატვარს სიცოცხლეში სათანადო ყურადღება არ ღირსებია. მათ სიკვდილის შემდეგ ეწვიათ დიდება.

**კატრინი**: სიხარულით მინდა გაუწყოთ, რომ ადლერის კომპლექსისგან ძალიან შორს ხართ.

**ევა**: ეგ რაღაა?

**კატრინი**: ეს იგივეა, რაც არასრულფასოვნების კომპლექსი. პირობა მომეცით, რომ თქვენი ნამუშევრების აღიარებისთვის თავს არ მოიკლავთ.

**ევა**: გული უნდა დაგწყვიტოთ და გითხრათ, რომ სუიციდის გარეშეც მოვახერხებ მათ პოპულარიზაციას, და თან - ახლო მომავალში. უკვე ვიცი, მომდევნო გამოფენა სადაც მექნება.

**კატრინი**: ალბათ ფსიქიატრიულ კლინიკაში.

**ევა**: ასე თუ გააგრძელებთ, ცოტა ხანში თქვენ მოგიწევთ იქ გადაბარგება.

**კატრინი**: მესმის, რომ ასე იმედგაცრუების გამო იგესლებით.

**ევა**: თქვენს პარანოიკულ ბოდვას ეგ ჯობია.

**კატრინი**: თქვენ გირჩევნიათ, მეტაფსიქოლოგიურ ცნებებს ჩაუღრმავდეთ, გამოგადგებათ.

**მაქსიმი**: კატრინ! ევა! ძალიან გთხოვთ!

**ევა**: არა მგონია. რადგან მე ჩვეულებრივი ნორმალური გოგო ვარ და ჩემი გრძნობების წარმოშობის მიზეზების გამოსაკვლევად ქვეცნობიერში ქექვა არ მჭირდება.

**კატრინი**: საბრალო უვიცი! ჯობია დამშვიდდეთ, რადგან მინდა გითხრათ, რომ თითოეული ადამიანის ხასიათში ნევროზული შტრიხები იმალება, მაშინაც კი, თუ ერთი შეხედვით, შესაბამისი სიმპტომები არ გაქვთ...

**ევა**: ჯერჯერობით არ მაქვს, მაგრამ თქვენს გარემოცვაში კიდევ 1 კვირას თუ გავატარებ, დარწმუნებული ვარ, ნევროზი მართლა გარანტირებული მექნება. ამიტომ, მირჩევნია, დროზე გავასწრო აქედან.

**კატრინი**: გზა მშვიდობისა!

**ევა**: გმადლობთ, მადმუაზელ. გემშვიდობებით საუკეთესო სურვილებით თქვენს ძვირფას ბიძასთან ერთად.

**კატრინი**: ამას უყურე...

**მაქსიმი**: კატრინ!

**ევა** (*ღიღინით მიდის გალერეისკენ*): ,,არ მაწუხებს ნევროზი, რაც ძალიან მაკვირვებს; და არც შიზოფრენია - ეს კი უკვე მაფიქრებს.“ და წასვლამდე კიდევ ერთხელ მიიღეთ ჩემგან საუკეთესო სურვილები თქვენს ძვირფას ბიძასთან ერთად.

(*ამ დროს მარტინა შემოდის*).

**მარტინა** (*მაქსიმს*): როგორც იქნა, გიპოვე! შეიძლება გავიგო, სად იყავი წასული?

**მაქსიმი**: გავისეირნე. შენი რჩევა გავითვალისწინე და გადავწყვიტე, პარიზული არდადეგებით დავტკბე.

**მარტინა**: ეგ მე გირჩიე?

**მაქსიმი**: კი, რა იყო, აღარ გახსოვს? გუშინ საღამოს, ზუსტად ამ ადგილას.

**მარტინა:** ნამდვილად გაგიჟდა... გიჟია ეს კაცი!.. და იმ პატარა გომბეშოს სანახავად წახვედი?

**მაქსიმი**: რა თქმა უნდა.

**მარტინა**: რა თქმა უნდა?! კატრინ, ხომ კარგად გაიგონე?.. შემთხვევით, მასთან დაწოლაც ხომ არ გირჩიე?

**მაქსიმი**: დიახ.

**მარტინა:** შენ მე მართლა გამაგიჟებ. მგონი ჩემს ქვეცნობიერს იყენებ, რომ რაღაც სისულელეები შემომტენო.

**მაქსიმი**: მინდა იცოდე, რომ ჩვენს შორის ჯერჯერობით არაფერი მომხდარა.

**კატრინი**: ძალიან გთხოვთ, შეწყვიტეთ კამათი. რაც უნდა იყოს, მას მაინც ვეღარ ვნახავთ. ეს-ესაა სიმღერ-სიმღერით დაგვემშვიდობა.

**მაქსიმი**: მეც, ჩემი მხრივ, იმავეს გაკეთებას ვაპირებ. (*მარტინას*). ჩათვალე, დღეიდან თავისუფალი ქალი ხარ. (*კატრინს*). ჩემო ძვირფასო, სამწუხაროდ, ამჯერად დედაშენი საბოლოოდ გამოვიდა მწყობრიდან და მისი მუშაობის ხანგრძლივობიდან გამომდინარე, რემონტს აღარ ექვემდებარება. ამიტომ, ახლით ჩანაცვლებაა საჭირო.

(*მაქსიმი გალერეაში ჩადის*).

**მარტინა**: რატომ გითხრა იმ ქალბატონმა, ჩემი საუკეთესო სურვილები შენს ძვირფას ბიძასთან ერთადო?

**კატრინი:** კარგად იცი, რატომაც. იმიტომ, რომ ბიძაჩემზე ვარ შეყვარებული.

**მარტინა:** რა თქვი?.. აბა, ერთხელ კიდევ გაიმეორე.

**კატრინი**: გამეორება რა საჭიროა. ეგ ამბავი გუშინ ხომ უკვე გითხარი, დედა.

**მარტინა**: მოიცადე, ახლა შენ დაიწყე იგივე?! თქვენ მე მართლა ჭკუიდან შემშლით.

**კატრინი**: კარგი რა, დედა. აბა, კარგად გაიხსენე.

**მარტინა**: ჰოდა, ვერაფრით რომ ვერ ვიხსენებ, მაგაზე ვნერვიულობ ზუსტად. არც ის მახსენდება, მამაშენისთვის მეთქვას, ევასთან დაწექი-მეთქი და არც ის, რომ ბიძაშენის მიმართ შენს გრძნობებზე გაგემხილოს რამე და მით უმეტეს, ჩემი დადებითი რეაქცია ამ საკითხზე... მომკალი და არ მახსოვს, თქვენთვის ასეთი ამორალური საქციელისკენ მებიძგებინიოს! შეიძლება ცოტა ხანში ისიც გავიგო, რომ კარისკაცზე ძალა ვიხმარე, ან რომ რეინკრანაციაგანცდილი ექიმი ჯეკილი ვარ... სულ ტყუილად ვძაბავ მეხსიერებას, მაინც ვერაფერს ვიხსენებ.

**კატრინი:** რას ამბობ დედა, ამორალური საქციელისკენ არასდროს გიბიძგებია ჩემთვის.

**მარტინა**: აბა, წეღან რომ თქვი, გითხარი, რომ ბიძაჩემი მიყვარსო და მე თურმე მშვიდად რომ მიმიღია ეს ამბავი?

**კატრინი**: კი, მაგრამ ეს სულ სხვანაირი სიყვარულია, აი, ისეთი, მეცნიერულ ახსნას რომ ექვემდებარება. ბევრი ფიქრის შემდეგ მივედი მაგ დასკვნამდე. ჩემს თავს სულ იმას ვეკითხებოდი, რამ მომხიბლა მასში, რამ მიმიზიდა და როგორც იქნა, მივხვდი.

**მარტინა**: აბა, მეც გამანათლე.

**კატრინი**: მოკლედ, დარწმუნებული ვიყავი, ეს ოიდიპოსის კომპლექსი იყო, მაგრამ კარგად რომ დავფიქრდი, მივხვდი, რომ ვცდებოდი. ოიდიპოსი კი არა, ელექტრაა, ოღონდ შებრუნებული ვარიანტი.

**მარტინა**: შებრუნებული?.. და ეგ ძალიან ცუდი რამეა?

**კატრინი**: უბრალოდ ეს ძალიან იშვიათი შემთხვევაა.

**მარტინა**: ეგ არ მიკვირს. ისედაც სულ იშვიათი და არანორმალური მოვლენები ხდება ჩემს თავს... და, ბუნებრივია, ეგეც ჩემი ბრალი იქნება.

**კატრინი**: პრინციპში, მთავარი ფიგურა ამ ამბავში მართლა შენ ხარ.

**მარტინა**: მაგაში დარწმუნებული ვიყავი. შეგიძლია, ამიხსნა, რატომ?

**კატრინი**: ვეცდები, ყოველ შემთხვევაში.

**მარტინა**: გმადლობ.

**კატრინი**: მოკლედ, ელექტრას კომპლექსის შებრუნებული ვარიანტი იმას ნიშნავს, რომ შენზე ვარ შეყვარებული.

**მარტინა**: ღმერთო, შენ მიშველე!

**კატრინი**: ქვეცნობიერად, რა თქმა უნდა.

**მარტინა**: უფ!

**კატრინი**: ბიძაჩემის დანახვით ნამდვილი შოკი მივიღე. შენთან მისი ასეთი მსგავსება იმდენად მოულოდნელი იყო ჩემთვის, რომ შენდამი სიყვარული მის მიმართ სიყვარულში გავაიგივე და მოჯადოებულივით მოვიხიბლე მისით. მაგრამ მოგვიანებით ფსიქოანალიზის დახმარებით ყველაფერს მივხვდი. ეს ქვეცნობიერი შეგრძნება, რომელიც ბიძაჩემის დანახვისას დამატყდა თავს, განსაზღვრავს სწორედ ჩემს საქციელს. ამიტომ, ახლა საჭიროა, რომ მის მიმართ აფექტურად წარმოშობილი განცდა ისევ შენზე მოვმართო და ამაში ორივეს დახმარება მჭრიდება.

**მარტინა**: ამდენი უაზრობა ერთად ჯერ არ მომისმენია. რას გვერჩოდა ფროიდი!.. მე კი დაგეხმარები, ჩემო საყვარელო, მაგრამ ეჭვი მაქვს, ბიძაშენის იმედი არ უნდა გქონდეს. ისეთი გათახსირებული ღორია, მაგისგან ყველაფერია მოსალოდნელი.

**კატრინი**; ცდები დედა. პირიქით, მან უკვე სცადა ჩემი დახმარება. ბიძაჩემი ნამდვილად ჰუმანური, გულწრფელი და დიდსულოვანი ადამიანია.

**მარტინა**: ჯანდაბა! დარწმუნებული ხარ?

**კატრინი**: კი, დედა, სრულებით. შენ მას კარგად არ იცნობ. ის განსაკუთრებული ადამიანია.

**მარტინა**: დღემდე მეგონა, რომ თვითონვე მოსწონდა თავისი საზიზღარი ხასიათი, მაგრამ ისე ახასიათებ, უკვე ერთი სული მაქვს, როდის შევხვდები მაგ სათნოების განსახიერებას. (*ამ დროს ფილიპი შემოდის*). აჰ, ფილიპ!.. წადი ახლა, ჩემო ძვირფასო. ფილიპთან რაღაც დეტალები მაქვს დასაზუსტებელი.

**კატრინი:** კარგი. წავალ, ჟულიეტს მივეხმარები.

(*კატრინი გადის*).

**ფილიპი**: შეგიძლიათ, მშვიდად იყოთ. თქვენს ამბავს კარგი პირი უჩანს. ჩემი მცდელობის შედეგად, სამინისტროში თქვენი გუშინდელი მონოლოგი თითქმის უკვე დაავიწყდათ.

**მარტინა**: ეჭვი მაქვს, რომ მადლიერების გამოხატვა მომიწევს თქვენ წინაშე.

**ფილიპი**: კი, მოგიწევს, თუმცა მოგვიანებით. ცოტა ლოდინი არ გაწყენს.

**მარტინა**: მეტის მოცდა აღარ შემიძლია. საშინლად მინდა, ვინმეს დავემორჩილო და ცოტა ხნით მაინც აღარ ვიყო ცივსისხლიანი. მიდი! დაიწყე, ძალიან გთხოვ!

**ფილიპი**: უნდა მოიცადო. ეს შენი სასჯელი იქნება. თანაც, აქ ამის გაკეთება არცთუ ჭკვიანურია. მეტი სიფრთხილე გვმართებს. შეიძლება, ვიღაც შემოვიდეს. ხომ ნახე, ჟულიეტი როგორ გავაკვირვეთ.

**მარტინა**: რას გულისხმობ?

**ფილიპი**: აღარ გახსოვს?

**მარტინა**: არა!

**ფილიპი**: შენ რა, დამცინი?!

**მარტინა**: არა, მართლა ვერ ვიხსენებ, რითი ან სად გავაკვირვეთ ჟულიეტი?..

**ფილიპი**: ზუსტად აქ, ამ ოთახში. ოთხზე რომ იდექი.

**მარტინა**: როდის?

**ფილიპი**: გუშინ. ამას უკვე გულმავიწყობას ვერ დავარქმევთ. მგონი მეხსიერების სრულ დაქვეითებასთან გვაქვს საქმე.

**მარტინა**: გაჩუმდი!

**ფილიპი**: როგორ მელაპარაკები?

**მარტინა**: შეწყვიტე, ძალიან გთხოვ! გუშინ ამ ოთახში ერთი წამითაც არ ვმდგარვარ ოთხზე.

**ფილიპი**: საშინელებები გიწოდე და ერთი-ორჯერ საჯდომზეც მოგცხე, ტრადიციულად.

**მარტინა:** ღმერთო ჩემო! ღმერთო ჩემო!

**ფილიპი**: რა იყო, შენ სხვანაირად გინდოდა?

**მარტინა**: კი, მაგრამ, ფილიპ, ეგ მე არ ვიყავი!

**ფილიპი**: ვერ ვხვდები, რას ამბობ...

**მარტინა**: ახლახან მაქსიმმა განმიცხადა, რომ თურმე მე გამიგზავნია ევასთან პაემანზე. კატრინი მარწმუნებს, რომ გუშინ გამომიტყდა, როგორი შეყვარებულია ბიძამისზე. ახლა კი შენ... მივხვდი! ოჰ, ფილიპ! რა საშინელებაა! ჩემმა ძმამ ჩემი ტანსაცმელი გადაიცვა და მარტინა-დ გაასაღა თავი. კი, კი, ახლა უკვე ეჭვი აღარ მეპარება, რომ ასეა. როგორც ჩანს, ჩვენი ახალგაზრდობისდროინდელი ხუმრობა გაიხსენა და ხომ ხედავ, გამოუვიდა კიდეც. ახლა მან ყველაფერი იცის... რა უნდა ვქნათ?

**ფილიპი**: იქნებ ცდებით?

**მარტინა**: არა, ზუსტად ვიცი, რომ ასეა. რა ეცვა, გახსოვთ?

**ფილიპი**: ვის?

**მარტინა**: მას... მე... რა მეცვა გუშინ?

**ფილიპი**: თქვენი იასამნისფერი კაბა-კოსტუმი.

**მარტინა**: იასამნისფერი?! გუშინ ეგ საერთოდ არ ჩამიცვამს! ღმერთო ჩემო! კი, მაგრამ, ეს რატომ გააკეთა?

**ფილიპი** (*უცებ*): მგონი, მივხვდი მიზეზს... (*პორტფელს ხსნის, საიდანაც საბუთების მაგიერ ეროტიკული აქსესუარები გადმოიყრება*). ჩემი ეჭვი გამართლდა. თქვენმა ძმამ ადვოკატისთვის გადასაცემი საბუთები ამომაცალა, რითიც ძალაუფლების დაბრუნებას შეძლებს.

**მარტინა** (*თან პორტფელში იქექება და დარჩენილ აქსესუარებს ძირს ყრის*): დარწმუნებული ხართ?

**ფილიპი**: სამწუხაროდ, კი!

**მარტინა**: ჯანდაბა! ჩათვალეთ, რომ ყელამდე ნეხვში ვართ ჩაფლული.

**ჟულიეტი** (*შემოდის*): მარტინა, ძვირფასო, ეს ტანსაცმელი ჩემს კარადაში ვიპოვე. ალბათ ან შენია, ან კატრინისა, რადგან ჩემი ნამდვილად არ არის.

**მარტინა**: კი, ჩემია.

**ჟულიეტი** (*შემთხვევით* *ეროტიკულ აქსესუარებს დააბიჯებს*): ღმერთო ჩემო! ეს რა არის?

**მარტინა**: წარმოდგენა არ მაქვს... ფილიპ, ესენი თქვენია?

**ფილიპი** (*ლუღლუღით*): არა...არა... ეს აქ იყო. (*კრეფს ამ ნივთებს და ისევ პორტფელში დებს*). ალბათ მომავალი გამოფენისთვისაა საჭირო.

**ჟულიეტი** (*გაოცებული სახით*): ამ სახლში უკვე აღარაფერი მიკვირს. (*მარტინას*). ცუდად ხომ არ ხარ?

**მარტინა**: ჰო, ცოტა ვერ ვარ კარგად. ისეთი არაფერია, გამივლის.

**ფილიპი**: ქ-ნი მარტინა ნერვიულობისგან შოკურ მდგომარეობაშია.

**ჟულიეტი**: რამეს ხომ არ დალევ?

**მარტინა:** კი. ფილიპ, ერთი ჭიქა წყალი მომიტანეთ.

**ფილიპი** (*თან გადის*): მივრბივარ.

**ჟულიეტი**: დამშვიდდი, ძვირფასო, მარტინს უკვე ველაპარაკე. დაიფიცა, რომ ყველანაირად ცდილობს, კატრინს ეს აბსურდული აზრები თავიდან ამოაგდებინოს. ხომ იცი, ყველაფერი ასაკის ბრალია. მალე გადაუვლის.

**მარტინა**: არა, სინამდვილეში ის მხოლოდ ჩემზეა შეყვარებული.

**ჟულიეტი** (*გაოგნებული*): შენი შვილი?

**მარტინა**: კი.

**ჟულიეტი**: შენი შვილი შენზეა შეყვარებული?

**მარტინა**: კი. და ჩემი და მარტინის მსგავსების გამო გაორება დაემართა.

**ჟულიეტი**: ღმერთო ჩემო! რა ოჯახია!

**ფილიპი** (*წყლით სავსე ჭიქით ბრუნდება*). აი, გამომართვით.

**მარტინა** (*სვამს*) გმადლობთ. ახლა გაცილებით უკეთ ვარ.

**ჟულიეტი**: დასვენება გჭირდება. ფილიპ, მიხედეთ. ხომ ხედავთ, როგორი მგრძნობიარეა. (*თან კარისკენ მიდის*). მაინც ვერ გამიგია, შენი ტანსაცმელი ჩემს კარადაში როგორ აღმოჩნდა.

(*ჟულიეტი გადის. ფილიპი და მარტინა განადგურებული სახეებით შეჰყურებენ ერთმანეთს*).

**ფილიპი**: მარტინმა რამე რომ თქვას?

**მარტინა**: არაფერს იტყვის. კარგად ვიცნობ. ისე, ევას თავიდან მოსაცილებლად სერიოზული ოპერაცია კი ჩაატარა, რომ როგორმე ის ქალბატონი მაქსიმის მკლავებში აღმოჩენილიყო.

**ფილიპი:** დარწმუნებული ხართ, რომ მაგ ამბავშიც მარტინის ხელი ურევია?

**მარტინა**: კი, მაქსიმმა მითხრა. როგორც ჩანს, იმ მხატვარს გემოვნება არ აქვს - ეს მისი ნამუშევრებიდანაც კი ჩანს - მაინცდამაინც დაინტერესებული არ ჩანს ჩემი ქმრით.

**ფილიპი**: იქნებ მართლა უყვარს მარტინი?

**მარტინა**: არა მგონია. რაღაც შეყვარებულივით არ იქცევა.

**ფილიპი**: ქალების შემთხვევაში ეგ არაფერს ნიშნავს...

**მარტინა** (*სიხარულით*): იქნებ მართალაც ასეა?!

**ფილიპი**: და, მერე ამით რა იცვლება?

**მარტინა**: ერთი აზრი მომივიდა. (*გადაწყვეტილი ტონით*). თქვენი ნაცრისფერი პიჯაკი თან გაქვთ?.. ასეთი გაოცებული სახით ნუ მიყურებთ.

**ფილიპი**: კი, ჩემოდანშია.

**მარტინა**: ცოტა ხნით უნდა მათხოვოთ. ვიცი, რომ მარტინსაც აქვს ზუსტად ასეთი. ბავშვობის სურვილს ავისრულებ - რევანშის აღების დროა.

**ფილიპი**: არ მითხრათ, რომ თქვენც აპირებთ...

**მარტინა**: დიახ, ვაპირებ. თუ ერთისთვის წარმატებულია ეს მეთოდი, მეორეს შემთხვევაშიც გაამართლებს. დადგა დრო, რომ ამ თავისი ხუმრობებისთვის საკადრისი მიეზღოს. ჰგონია, რომ საყვარელი თავიდან მოიცილა? ამასაც ნახავს. ისე ვიზამ, რომ იმ ქალბატონმა ვეღარ შეძლოს ჩემი ძმის მიტოვება...

**ფილიპი**: ევა არასდროს დაიჯერებს...

**მარტინა**: და ეს ყველაფერი ამით არ დამთავრდება. შური უნდა ვიძიო ფილიპ, შური უნდა ვიძიო! ბავშვობიდან მოყოლებული მისი მსხვერპლი ვარ. ჩემი ტანსაცმლით მაღაზიიდან სასუსნავებს იპარავდა და მერე ამის გამო მე მხვდებოდა. უკვე რამდენი წელია სამაგიეროს გადახდა მინდა! ჰოდა, ვენდეტის დრო დადგა!.. პირველ რიგში, მკერდი უნდა გავიკრა.

**ფილიპი**: გაიკრათ? ასე ფორმას გაიფუჭებთ!

**მარტინა**: არაფერია.

**ფილიპი**: შეიძლება ჩემი საქმე არ არის, მაგრამ არ მომწონს ეს ამბავი.

**მარტინა**: გართობის დროა, ჩემო მეგობარო! დამიჯერე, ეს მხიარული თავგადასავალი ნამდვილი განტვირთვა იქნება ჩემთვის.

**ფილიპი**: კარგი, მკერდი გასაგებია, მაგრამ თმას რას უზამთ?

**მარტინა**: იმპროვიზაციული ნიჭის ისეთ მოზღვავებას ვგრძნობ, რამეს მოვიფიქრებ. დარწმუნებული ვარ, ჩემი კონტრშეტევა წარმატებული აღმოჩნდება. მარტინმა თმის ვარცხნილობა ხომ არ შეიცვალა?

**ფილიპი:** არა. ჩვეულებრივ, მოკლედ შეჭრილი თმა აქვს, ცოტათი წამოზრდილი.

**მარტინა:** ძალიან კარგი. პირველი შემთხვევაა, როცა მიხარია, ჩემი ძალიან თხელი და დაზიანებული თმის გამო პარიკს რომ ვატარებ. მაქვს ერთი ისეთი, დღეს რომ გამომადგება. წავალ, გავემზადები. მოგვიანებით შემატყობინეთ აქაური ამბები.

**ფილიპი**: ეს ნამდვილი სიგიჟეა! უკვე ავნერვიულდი!

(*კატრინი შემოდის*).

**მარტინა**: აჰ, კატრინ! ბიძაშენი სად არის?

**კატრინი**: რაღაც შეხვედრაზე წავიდა, მაგრამ დამპირდა, რომ ვახშმისთვის დაბრუნდება. და კიდევ უკეთესი: მოუთმენლად ელის შენთან შეხვედრას. მოულოდნელად შენ მიმართ სრულიად შეიცვალა. რაღაც საიდუმლოზე მელაპარაკებოდა. იმაზე, რომ შენს სუსტ წერტილს მიაგნო და რომ ახლა სულ სხვა თვალით გიყურებს. ნეტა ეგ რას უნდა ნიშნავდეს?

**მარტინა**: წარმოდგენა არ მაქვს. ხომ იცი, მთლად დალაგებული ვერ არის.

**კატრინი**: ვერ არის კი არა, უბრალოდ განსაკუთრებულია. მაინც, რას შეიძლება გულისხმობდეს, არანაირი აზრი არ მოგდის თავში?

**მარტინა** (*თან* *ოთახიდან* *გადის*):არანაირი. უფრო სწორად, მართლაც რომ დიდებული აზრი მომივიდა თავში.

**კატრინი**: მაგით რისი თქმა უნდოდა? ესეც ბიძაჩემივით უცნაურად ლაპარაკობს.

**ფილიპი**: ცოტაც მოითმინეთ, ჩემო კატრინ და დარწმუნებული ვარ, ამ საღამოს ყველა კითხვაზე იპოვით პასუხს. უბრალოდ, იზრუნეთ, რომ დღევანდელი ვახშამი აუცილებლად შედგეს.

**კატრინი**: დიდი სიამოვნებით. ჟულიეტთან წავალ.

(*კატრინი გადის. ფილიპი სტუმრების ოთახში აპირებს გასვლას, თუმცა ამ დროს ხვეული კიბიდან მაქსიმი ამოყოფს თავს*).

**მაქსიმი**: პს... სად წავიდა?

**ფილიპი**: თუ თქვენს ცოლზე მეკითხებით, თავის ოთახშია. თქვენი შვილი ჟულიეტთან არის. რაც შეეხება ევას, წესით თქვენთან ერთად უნდა იყოს.

**მაქსიმი** (*კიბეზე ადის*): კი, ევა ქვემოთაა. მარტინაზე გეკითხებოდი. იცით, რომ ევას მოხიბვლა თავად მირჩია?

**ფილიპი** (*გაკვირვებულის როლს ირგებს*): არ არსებობს!

**მაქსიმი**: ვიცოდი, რომ არც თქვენ დამიჯერებდით. ვერავინ დავარწმუნე ამაში. ეგ კი არა, თვითონ მარტინამაც სასწრაფოდ შეიცვალა აზრი და უარყო თავისი სიტყვები. მაგრამ ამჯერად , ყველაფერს წერტილი უნდა დაესვას. უკვე საკმარისად ბევრი რამ ვნახე და გადავიტანე. მოთმინების ფიალა ამევსო. ლიონში ვბრუნდები. ჩემოდანი უკვე მზად მაქვს. მას შენ გიტოვებ.

**ფილიპი**: თქვენს ჩემოდანს?

**მაქსიმი**: არა, ჩემს ცოლს.

**ფილიპი** (თან *მაქსიმს აკავებს*): არსადაც არ წახვალთ და თქვენს ჩემოდანსაც და ცოლსაც თავადვე მიხედავთ, რადგან მთელ ამ გაუგებრობაში მას არანაირი წვლილი არ მიუძღვის.

**მაქსიმი:** რას ამბობთ?

**ფილიპი**: სიმართლეს. ეს თქვენი ცოლისძმის ოინებია, რომელმაც ქ-ნი მარტინას ტანსაცმელი გადაიცვა. სწორედ ის გელაპარაკებოდათ გუშინ ევაზე, იასამნისფერ სამოსში გამოწყობილი.

**მაქსიმი**: თქვენ რა, ხუმრობთ?

**ფილიპი**: მერწმუნეთ, რომ არა.

**მაქსიმი**: ვთქვათ, მართლაც ასეა. რაში სჭირდებოდა მარტინს ამის გაკეთება?

**ფილიპი**: უეჭველად ბავშობისდროინდელი მასხრობის ნოსტალგია შემოაწვა. თურმე, ძალიან უყვარდა თავისი დის ამგვარი ფორმით გაშაყირება. როგორც ხედავთ, დღემდე არ შეცვლილა.

**მაქსიმი** (*სიცილით*): ბებერი გათახსირებული!

**ფილიპი** (*ისიც იცინის*): ზუსტი შეფასებაა.

**ევა** (*გალერეიდან ამოდის*): როგორც იტყვიან, ,,კატის არყოფნაში თაგვები ცეკვავენ“.

**მაქსიმი**: ევა, ნამდვილად გინდათ გამგზავრება?

**ევა:** ისე, როგორც არასდროს.

**ფილიპი**: ჩემი აზრით, მარტინს უნდა გამოემშვიდობოთ. ასე ხომ არ მიატოვებთ, სიტყვის უთქმელად.

**ევა**: რჩევისთვის გმადლობთ. მაგრამ თუ ნამდვილად გინდათ ჩემი დახმარება, მაშინ იქნებ ეს ნახატები ჩემს მანქანაში ჩააწყოთ? ზუსტად გალერეის წინ დგას.

**მაქსიმი**: სიამოვნებით.

(*მაქსიმი და ფილიპი ნახატებს იღებენ და გადიან. ევა ცოტა ხანს მარტო რჩება. მალევე შემოდის მარტინა მარტინის ფორმაში*).

**მარტინ(ა)ი**: აქ ხარ, ჩემო საყვარელო?

**ევა** (*არც თუ თავაზიანი ტონით*): კი, თუმცა დიდხანს აღარ შეგაწყენ თავს. მივემგზავრები.

**მარტინ(ა)ი**: მიემგზავრები? ხომ არ გაგიჟდი?! ეგ მეორედ აღარ თქვა.

**ევა**: მოდი, ყველაფერს თავისი სახელი დავარქვათ. შენ გალერეა დამითმე გამოფენისთვის და მეც, ჩემი მხრივ, მადლობა გადაგიხადე. ამ საქმიდან ორივემ ჩვენი წილი სარგებელი ვნახეთ და ამით დავამთავროთ ეს ამბავი. ერთადერთი, რაზეც გული მწყდება, ის არის, რომ ისე მივემგზავრები, შენს დას საკადრისი ადგილი ვერ მივუჩინე, დროის უქონლობის გამო. ხეპრე!

**მარტინა**: კი, ნამდვილად ხეპრეა.

**ევა**: ძუკნა!

**მარტინა**: ძუკნაც.

**ევა**: მის შვილს რაც შეეხება, ერთი თითის გატკაცუნება სჭირდება და ეგრევე შენთან გაჩნდება. რაღას უცდი?

**მარტინა**: ჯერ ერთი, ის ჩემი დისშვილია. და მეორეც - მე შენ მიყვარხარ.

**ევა**: არ გინდა, ნუ დაიხარჯები ტყუილუბრალოდ...

**მარტინა**: ნუთუ შეგიძლია ყველაფერი დაივიწყო, რაც ჩვენ შორის მოხდა?

**ევა**: უბრალოდ, შემიძლია ილუზია არ შევქმნა იქიდან, რაც არ ყოფილა.

**მარტინა**: მაგას როგორ ამბობ?

**ევა**: გინდა სიმართლე გითხრა, რასაც ამ სიტუაციაზე ვფიქრობ?

**მარტინა**: მიდი, გისმენ.

**ევა**: ეს კავშირი არაგონივრული იყო. ვწუხვარ, მაგრამ იძულებული ვარ, გითხრა, რომ ჩემთვის შენ მხოლოდ წარსულის აჩრდილი ხარ. სულ ეს არის.

**მარტინა**: კომენტარისგან თავს შევიკავებ, პირველ რიგში, შენი პატივისცემის ნიშნად...

**ევა**: ძალიან კარგი. მაშინ ისევ მე გავაგრძელებ: შენ დონ ჟუანის კომპლექსი გაქვს - კოლექციას აგროვებ, მაგრამ როგორც კი პეპელას ბადეში მოიმწყვდევ, მაშინვე ჰერბარიუმის ,,მშვენება“ ხდება. ხანგრძლივ სიყვარულს დამპირდი, თუმცა მხოლოდ მოკლემეტრაჟიანი ფილმის გმირი გამოვდექი... არ მოიწყინო, დარწმუნებული ვარ, ახალი ,,ჭრელი პეპელა“ მალე წამოეგება შენს სატყუარას. რაც შეეხება შენს დისშვილს, იმედია, მანამ მოეგება გონს, სანამ ისიც იმედგაცრუებას იგემებს. მას ახლა ნამდვილი მამაკაცი სჭირდება გვერდით. მეც, სხვათა შორის.

**მარტინა**: ჰოდა, მიდი, გაიქეცი, მოძებნე.

**ევა**: ვინ გითხრა, რომ ჯერ არ მიპოვნია?

**მარტინა**: აჰაა! როგორც იტყვიან, ყველაფერი კარგია, რაც კარგად მთავრდება.

**მაქსიმი** (*გალერეიდან ამოდის*): კიდევ რამე ხომ არ არის მანქანაში ჩასადები?

**ევა** (*თან გალერეაში ჩადის*): არა, არაფერი. გმადლობთ, მაქსიმ.

**მაქსიმი** (*მარტინას დაინახავს*): აჰ, მარტინ, შენც აქ ხარ? რაღაც მინდა გითხრა.

**მარტინა**: გისმენ.

**მაქსიმი**: მე ყველაფერი ვიცი. კარგად კი გამაცურე, შე გაფუჭებულო!

**მარტინა**: გაბრაზებული ხარ ჩემზე?

**მაქსიმი**: არა, უბრალოდ ვერ მივხვდი რაში დაგჭირდა ეს ყველაფერი. ერთ რამეში კი შემიძლია დაგარწმუნო: მეორედ ეგეთები აღარ გაგივა.

**მარტინა**: რა მიზანი უნდა მქონოდა, უბრალოდ, მინდოდა ცოტა დრო გაგეტარებინა.

**მაქსიმი**: ვაფასებ შენს მცდელობას, მაგრამ ამ ყველაფრის შედეგად კარგად მომხვდება.

**მარტინა**: არაფერიც. მთავარია მომენტის სწორად გამოყენება შეგეძლოს.

**მაქსიმი**: ამაზე მხოლოდ ოცნება შემიძლია! შენზე რას იტყვი, უკვე სრულად განიკურნე სიყვარულის მწარე ნესტრისგან?

**მარტინა**: კი, ნამდვილად. აი, შენ კი, მაინც მგონია, რომ პატარ-პატარა სასიამოვნო მომენტები არ გაწყენდა.

**მაქსიმი**: პრინციპში, სასიამოვნოდ გასახსენებელი ბევრი მაქვს, მაგრამ თანდათან მსგავსი ამბები სულ უფრო და უფრო იშვიათი ამბავი ხდება.

**მარტინა:** მერე, როგორ ფიქრობ, მაგაში მხოლოდ მარტინაა დამნაშავე?

**მაქსიმი:** მისი გამოსარჩლება როდიდან დაიწყე?! ან მაგით რისი თქმა გინდა?

**მარტინა:** იმის, რომ გარკვეულ მომენტებში სიტუაციის მართვა თავად უნდა შეგეძლოს.

**მაქსიმი:** ურიგო არ იქნებოდა, მაგრამ...

**მარტინა**: ცოტა მეტი სიმკაცრე რომ გამოგეჩინა მასთან, ახლა ამ მდგომარეობაში არ იქნებოდი.

**მაქსიმი**: სათქმელად ადვილია.

**მარტინა**: მართლა ეგეთი მონსტრია? ეგრე გაშინებს?

**მაქსიმი**: ამას უფრო ჩვეულებად ქცეულ ყოფას დავარქმევდი. მივეჩვიეთ, რომ მან უნდა იყვიროს, მე ჩუმად უნდა ვიყო.

**მარტინა**: ჰოდა, გაჩუმების მაგიერ ხმა ამოიღე. შენს ცოლს გვერდით ნამდვილი მამაკაცი სჭირდება. ერთხელ მაინც რომ გეგრძნობინებინა, რომ სიტუაციას შენ მართავ, ამ მდგომარეობამდე არ მიხვიდოდით.

**მაქსიმი**: მაგის წარმოდგენაც კი მიჭირს.

**მარტინა**: არადა, თავიდან ხომ კარგად იყო ყველაფერი. როგორ გიყვარდა. მასაც უყვარდი.

**მაქსიმი**: ახლა?

**მარტინა**: ახლა და ამჯერადაც, ყველაფერი შენი ბრალია.

**მაქსიმი**: დამნაშავე ვარ, იმის გამო, რომ სადისტის ჩვევები არ მაქვს? იმიტომ, რომ ჩხუბს ვერ ვიტან?

**მარტინა**: გამბედაობა უნდა მოგეკრიბა და მისთვის შენი ძალაუფლება დაგენახვებინა.

**მაქსიმი**: მართლა?

**მარტინა** (*პაუზის შემდეგ*): დიახ, მართლა. მკაცრად იმოქმედე.

**მაქსიმი**: მოიცა, შე ძველო, ასე რამ შეგცვალა? ვერ ვიჯერებ, რომ ჩემი თითქმის დამსხვრეული ქორწინების შეკოწიწებას ცდილობ.

**მარტინა**: მთავარია, შენ გინდოდეს ეგ შეკოწიწება.

**მაქსიმი**: ეჰ, თუკი შესაძლებელია!

**მარტინა**: ჰოდა, მიდი, მოქმედების დროა!

**მაქსიმი**: ჰო, მაგრამ, მაინც ძალიან მაკვირვებს შენი საქციელი. გუშინ იმიტომ გადაიცვი შენი დის ფორმა, რომ ჩემთვის ევას ხელში ჩაგდებისკენ გებიძგებინა. დღეს კი ყველანაირად ცდილობ, კიდევ ერთხელ მოვაწონო თავი მარტინას. რაღაც ვერ გავიგე...

**მარტინა**: ასეთია ქალის ბუნება... (*მიხვდება, რაც თქვა და გამოასწორებს*): იმის თქმა მინდოდა, რომ ქალებისთვის მნიშვნელოვანია იგრძნონ, რომ ძლიერი მამაკაცი ჰყავთ გვერდით. თუ საჭიროა, ფიზიკური სიძლიერეც უნდა აჩვენო. დარწმუნებული ვარ, შენი ცოლი ძალიან დაიღალა იმ როლით, რომელსაც უკვე ამდენი წელია, იძულებით ასრულებს. ახლა შენი ჯერია, მართო სიტუაცია. ჯერ კიდევ არ არის გვიან.

**მაქსიმი:** მაშინ, მიდი, დამეხმარე. ისევ მარტინას ფორმაში გამოეწყვე და მის ნახვამდე შენთან გავივლი რეპეტიციას.

**ფილიპი** (*შემოდის*): უკაცრავად. ერთი წუთით შეგაწუხებთ. ბატონ ლამბერტს საბუთებზე ხელი აქვს მოსაწერი.

**მაქსიმი**: შემოდით, შემოდით, თქვენი აზრი გვაინტერესებს ერთ მნიშვნელოვან საკითხზე.

**ფილიპი**: კი ბატონო, თუკი რამეში გამოგადგებით...

**მაქსიმი**: საქმე ჩემს ცოლს ეხება.

**ფილიპი**: აჰ! არა მგონია მაგ საკითხში კვალიფიციური ვიყო.

**მაქსიმი**: ზუსტად რომ, ხართ. ყოველდღე ხვდებით, უკვე რამდენი წელია. თქვენ უფრო მეტ დროს ატარებთ მასთან, ვიდრე მე.

**ფილიპი**: მერე?

**მაქსიმი**: მარტინმა მირჩია, რომ მასთან ურთიერთობისას უფრო მეტი სიმკაცრე გამოვიჩინო, რადგან, მისი აზრით, ქვეცნობიერად მარტინას სჭირდება, რომ მამაკაცის დომინანტობა იგრძნოს. თქვენ რას ფიქრობთ?

**მარტინა** *(სანამ ფილიპი დუმს*): არ გაქვთ თქვენი აზრი ამ საკითხზე?

**ფილიპი**: არა, წარმოდგენა არ მაქვს, როგორ ჯობია.

**მარტინა** (*მაქსიმს*): საბრალო ფილიპი, რომელიც დღის უდიდეს ნაწილს საყვედურების მოსმენაში ატარებს, ამ შემთხვევაში იდეალური მრჩეველი ალბათ მართლა ვერ იქნება.

**ფილიპი**: დიახ, მართალს ბრძანებთ.

**მაქსიმი**: ჩემი ცოლისძმა მარწმუნებს, რომ მკაცრი ქმარი უნდა გავხდე. და თუ საჭირო იქნება, ხანდახან საჯდომზეც შეიძლება წამორტყმა.

**ფილიპი** (*გაოგნებული სახით*): არ ვიცი. მე არასდროს მიცდია.

**მაქსიმი** (*მარტინას*): რა სულელია! თქვენ რომ არ გაგიკეთებიათ, ვიცით. ჩემზეა აქ ლაპარაკი...

**ფილიპი**: თუ ნებას მომცემთ... არა მგონია, ეს საუკეთესო გამოსავალი იყოს.

**მარტინა**: რატომ?

**მაქსიმი**: ჰო, რატომ?

**ფილიპი** (*ნირწამხდარი*): ყოველ შემთხვევაში, შეგიძლიათ სცადოთ და თვითონ ნახოთ...

**მაქსიმი**: დაგტოვებთ თქვენს საბუთებთან. (*მარტინას*). მოგვიანებით გნახავ. ენერგეტიკულ სასმელს გადავკრავ მხნეობისთვის და ,,სასწავლო კურსის“ გასავლელად დავბრუნდები.

(*მაქსიმი გადის*).

**ფილიპი:** შეუდარებლად გაართვით თავი. ჩემი პიჯაკი რომ არ გცმოდათ, ეჭვი შემეპარებოდა, ნამდვილად თქვენ იყავით თუ არა. არ მიკვირს, მაქსიმიც რომ წამოეგო ამ სატყუარას.

**მარტინა**: და ევაც. ეჭვიც არ შეჰპარვია, რომ მარტინს ელაპარაკებოდა.

**ფილიპი**: ყველაფერი გამოგივიდათ. ანუ ისევ მარტინის მკლავებში აღმოჩნდება?

**მარტინა**: არა, ჩემო მეგობარო, ჯერ ძალიან შორს ვართ ჩვენი მიზნისგან. მაგრამ ვერ ვიტყვი, რომ ტყუილად დავკარგე დრო. გავარკვიე, რომ ჩემს ძმას რთულად აქვს საქმეები და რომ ის ვითომ მხატვარი ახალი კაცის ძებნაშია!

**ფილიპი** (*დაფიქრებული*): მართლა?

**მარტინა**: კი. მართალია, მათი ხელმეორედ დაკავშირება ვერ შევძელი, მაგრამ სამაგიეროდ გავიგე, რომ დონ ჟუანი თავის სიმაღლეზე ვეღარ დგას და რომ მისი რეპუტაცია საკმაოდ შერყეულია.

**ფილიპი**: და ეს დიდად გახარებთ, არა?

**მარტინა**: არა, კი არ მახარებს, მამხიარულებს.

**ფილიპი** (*დარწმუნებით*): როგორ არა, გახარებს. ჩემი მხრივ, შენი დანახვა კაცის ფორმაში სულაც არ ცვლის ჩემს აზრებს და სურვილებს შენ მიმართ. ჰოდა...

**მარტინა**:არანაირი ,,ჰოდა“! ჩემო ძვირფასო ფილიპ, ამ ყველაფრით ძლიერი ფსიქოლოგიური დარტყმა მივიღე და იმდენად მეშინია, ყველაფერი არ გამჟღავნდეს, რომ ყოველგვარი სურვილი ავტომატურად დაიბლოკა ჩემში.

**ფილიპი**: რას ამბობთ, ეს შეუძლებელია!

**მარტინა**: ასეა, ჩემო მეგობარო და მაგ ბლოკს ვეღარაფერი მოხსნის. მე მგონი, განვიკურნე.

**ფილიპი:** კი, მაგრამ, მე ისევ ავად ვარ თქვენით.

**მარტინა**: უნდა დამივიწყო! არა მგონია, ჩემს ჩასანაცვლებლად დიდი დრო დაგჭირდეს.

**ფილიპი**: მაქსიმთან თქვენი წეღანდელი საუბრით თუ ვიმსჯელებთ, როგორც ჩანს, სურვილები იგივე დაგრჩათ, უბრალოდ, პარტნიორად კანონიერი მეწყვილე გირჩევნიათ.

**მარტინა**: დიახ, ზუსტად ამას ვცდილობ და ვნახოთ, რა გამოვა აქედან.

**ფილიპი**: გასაგებია. შეგიძლიათ, პირდაპირ მითხრათ, რომ ისეთი წარმატებით ვეღარ ვართმევ თავს ამ საქმეს, როგორც ადრე.

**მარტინა**: არა, რას ამბობთ, ყოველთვის შეუდარებელი იყავით. უბრალოდ, ხომ უკვე აგიხსენით, რომ ტვინში რაღაც დამებლოკა. უნდა გამიგოთ. ასე რომ, შეგიძლიათ გამომეშვიდობოთ ამ მიმართულებით.

**ფილიპი**: ვიცი, რომ თქვენთან კამათს აზრი არ აქვს. ნება მომეცით, ბოლოჯერ გაკოცოთ.

**მარტინა** (*თან სათვალეს იხსნის*): კი, ბატონო.

*(ფილიპი ეხვევა მარტინას და ტუჩებში ჰკოცნის*).

**ჟულიეტი** (*შემოდის და თან ყვირის*): მარტინ! ოჰ, არა! ესღა მაკლდა სრული ბედნიერებისთვის!

**მარტინა** (*თან სწრაფად გადის*): თქვენ აუხსენით, ფილიპ! მე მივდივარ.

**ჟულიეტი**: ამას ვერასდროს წარმოვიდგენდი. ახლა ვხვდები, რატომ გახდა ჩემი ქმარი ასეთი უყურადღებო ჩემ მიმართ.

**ფილიპი**: გარწმუნებთ, ცდებით. ეს უბრალოდ გაუგებრობაა. არ დაიჯეროთ, რაც...

**ჟულიეტი**: არ მითხრათ, რომ ეს ყველაფერი მომელანდა.

**ფილიპი**: თქვენ უბრალოდ გარეგნულმა მხარემ მოგატყუათ.

**ჟულიეტი**: შეგიძლიათ მითხრათ, კიდევ ვისგან და რისგან ვარ მოტყუებული?

**ფილიპი**: კიდევ ერთხელ გეუბნებით, რომ არასწორ კვალზე დგახართ.

**ჟულიეტი**: ჰოდა, ტყუილად მეუბნებით. მაგას ვერ დამაჯერებთ. თქვენს ადგილზე დაუყოვნებლივ გავუჩინარდებოდი. მიბრძანდით, ძალიან გთხოვთ!..გარყვნილი!

**ფილიპი**: მართალი ხართ. ჯობია წავიდე. მაინც ვერ შევძლებ თქვენთვის ამ ყველაფრის ახსნას.(*გასვლისას სცენაზე შემომავალ მაქსიმს შეეჩეხება*). ოჰ, უკაცრავად. უბრალოდ, მას ამ ყველაფერს ვერ ავუხსნიდი.

**მაქსიმი**: რა დაემართა? ძალიან განერვიულებული ჩანდა.

**ჟულიეტი**: მის ადგილზე, აქ ერთი წუთითაც აღარ გავჩერდებოდი.

**მაქსიმი**: მართლა?! მაინც, რატომ?

**ჟულიეტი**: მაგას ნუ მკითხავთ, მაინც ვერ გეტყვით. თქვენ კი რაღაც ზედმეტად კმაყოფილი სახე გაქვთ.

**მაქსიმი**: სწორად შენიშნეთ, ჩემო ძვირფასო ჟულიეტ. გადავწყვიტე, რომ ნამდვილი მამაკაცივით მოვიქცე.

**ჟულიეტი**: ე.ი. ამ სახლში ერთი კაცი მაინც იქნება. თუმცა, უკვე ვეღარ ვიგებ, ქალად და კაცად ყოფნა რას ნიშნავს.

**მაქსიმი**: ეს იმას ნიშნავს, რომ მარტინას კარგი გაკვეთილი უნდა ჩავუტარო და ჩემი მამაკაცური თვისებები მთელი სიმკაცრით წარმოვაჩინო მის წინაშე.

**ჟულიეტი**: არა მგონია, ეგ კარგი აზრი იყოს.

**მაქსიმი**: რატომ?

**ჟულიეტი**: ის ამჯობინებს... ვფიქრობ, ის სხვა რამეს ამჯობინებდა.

**მაქსიმი**: სხვა რამეს? რა სხვა რამეს?

**ჟულიეტი**: როგორ გითხრათ... მარტინა ძალიან ფაქიზი ბუნებისაა, რომელსაც ყურადღება და სინაზე სჭირდება. მეგონა, კარგად ვიცნობდი, მაგრამ თურმე ვცდებოდი. სინამდვილეში, მას არავინ არ იცნობს.

**მაქსიმი**: ჟულიეტ, ნუთუ მარტინა მართლა ასეთი ნაზი გგონიათ?

**ჟულიეტი**: დიახ, მაქსიმ.

**მაქსიმი**: მაინც, რატომ?

**ჟულიეტი**: ის ისეთი მგრძნობიარეა... აი, ახლახან პრაქტიკულად არაფრის გამო გახდა ცუდად. თუმცა თავის სათუთ ბუნებას მკაცრი გარეგნობით ნიღბავს.

**მაქსიმი**: თუ მართალს ამბობ, ჩათვალე, რომ მსოფლიოს ყველაზე დიდი საიდუმლებისთვის აგიხდია ფარდა.

**ჟულიეტი**: ეჭვგარეშეა, რომ ის უფრო სენტიმენტალურია, ვიდრე - ტემპერამენტიანი; უფრო ნაზი, ვიდრე - ვნებიანი.

**მაქსიმი**: კი, მაგრამ, მარტინას ხასიათის ეს უცნობი შტრიხები როგორ აღმოაჩინეთ?

**ჟულიეტი**: ეს ჩვენი საიდუმლოა.

**მაქსიმი**: ნებისმიერ შემთხვევაში, მე ჩემს აზრზე ვრჩები, რომ მას ძლიერი მამაკაცი სჭირდება. დროა, ვაჩვენო, რა შესაძლებლობების პატრონიც ვარ.

**ჟულიეტი**: ნება თქვენია! მაგრამ ხომ იცით, ამ საღამოს ოჯახური ვახშამი გვაქვს. სამზადისში ბევრი დრო დავხარჯე, რადგან პირველი შემთხვევაა, რომ ორივე ტყუპისცალი დავითანხმე. ამიტომ, ძალიან გთხოვთ, ძვირფასო მაქსიმ, გამოიჩინეთ სულგრძელება და მარტინასთან ანგარშის გასწორების გამო დღესვე ნუ გაემგზავრებით ლიონში. მპირდებით?

**მაქსიმი**: გპირდებით.

**ჟულიეტი**: გმადლობთ, რომ მთელი 24 საათით გადადეთ ცეცხლთან თამაში.

(*შემოდის ევა შავი სათვალით*).

**ევა**: უკაცრავად, გალერეის გასაღები გამყვა თან.

(*გასაღებს ჟურნალების მაგიდაზე დებს*).

**ჟულიეტი**: თვალებზე რა გჭირთ?

**ევა** (*სათვალეს იხსნის. ერთ თვალზე სერიოზული შეშუპება აქვს*). ინციდენტის შედეგია.

**ჟულიეტი**: სამანქანო?

**ევა**: არა, ფეხით ვიყავი.

**ჟულიეტი**: აბა, სარეკლამო ბილბორდი დაგეცათ თავზე?

**ევა**: არა. ამ საქმეში კაცის ხელი ურევია.

**ჟულიეტი**: ვინ დაგარტყათ?

**ევა**: არ დაურტყამთ. ეს მოჭარბებული ალერსის შედეგია. ცოტა ხნის წინ ისეთი პარტნიორი მყავდა გვერდით, ჭიანჭველას არ დაადგამდა ფეხს. ჰოდა, ისეთით ჩავანაცვლე, ერთი დარტყმით ხარს რომ ძირს დასცემს. და, სიმართლე გითხრათ, სწორედ ასეთი მირჩევნია. თქვენ რას ფიქრობთ?

**ჟულიეტი**: ვერ გეტყვით. ასეთი შემთხვევა არასდროს მქონია.

**ევა**: არც კი იცით, რამდენს კარგავთ.

**ჟულიეტი** (*მაქსიმს შეხედავს*): სიმართლე მითხარით, თქვენ გქონდათ მასთან პაემანი?

**ევა**: ზუსტადაც.

**ჟულიეტი** (*ყვირის*): მაქსიმ! თქვენზე ამას ვერასდროს ვიფიქრებდი.

**მაქსიმი**: კი, მაგრამ, მე...

**ევა** (*ჟულიეტს*): რა იყოთ, რა ძალიან გაიკვირვეთ?

**ჟულიეტი**: მიკვირს კი არა, პირდაპირ შეძრული ვარ.

**ევა**: კარგი, დამშვიდდით. სინამდვილეში თქვენი სიძე ისეთივე ნაზია, როგორც თქვენი ქმარი (*ფილიპზე მიუთითებს, რომელიც ამ დროს შემოდის*). აი, ნამდვილი მამაკაცი ეს არის!

**ფილიპი**: მართლაც, მე ვიყავი ის, ვინც მადმუაზელს დეპრესიიდან გამოსვლაში დაეხმარა.

**მაქსიმი**: ამას უწოდებთ თქვენ დახმარებას?

**ევა**: მირჩევნია, ამ ფორმით გამოვიდე მდგომარეობიდან, ვიდრე მთელ დღეს საწოლში ვატარებდე, ცხვირსახოცით ხელში.

**ჟულიეტი** (*მაქსიმს*): თქვენ ხომ საკუთარი ავტორიტეტის ასამაღლებლად გავარჯიშება გჭირდებოდათ და აი, შეგიძლიათ ფილიპს მიმართოთ.

**მაქსიმი**: მისი რჩევები ვერ დამეხმარება. ჩემს შემთხვევაში იმდენად სერიოზულად არის საქმე, რომ ფილიპი ამ ყველაფერს თავს ვერ გაართმევს. (*ამ დროს ერთ-ერთი ტყუპისცალი შემოდის მარტინას ფორმით და მაქსიმი მას მიუბრუნდება*). უნდა გამოვტყდე, რომ არ ვიცი, რითი დავიწყო. პირდაპირ ჩემი მამაკაცური სიძლიერე ხომ არ გაგრძნობინო?

**ჟულიეტი**: მაქსიმ! ეგეთები - ლიონში, აქ არა. ხომ დამპირდით.

**მარტინა**: შეეშვი, ჟულიეტ, მაინც არაფრის გამკეთებელი არ არის.

**მაქსიმი**: მოკეტე.

**მარტინა**: როდიდან მიკონტროლებ ლაპარაკის უფლებას?

**მაქსიმი**: აბა, თუ გამუდმებით შენ ილაპარაკებ, როგორღა წავივარჯიშო? (*ჩუმი ხმით ეუბნება მარტინას*). თუ ყოველთვის შემაწყვეტინებ საუბარს, ასეთ შემთხვევაში ვერასდროს მოვახერხებ მისთვის იმ ყველაფრის თქმას, რაც გულში მიდევს.

**მარტინი** (*დარბაზს*): მას ჰგონია, რომ მარტინი ვარ, მარტინას ფორმაში. თქვენი აზრით, სწორ გზას ადგას თუ ცდება?

**ჟულიეტი**: ვერაფერი გავიგე, რას ლაპარაკობს ეს კაცი?

**ფილიპი**: ისეთს არაფერს. უბრალოდ, მაქსიმს რაღაც შეეშალა.

**მაქსიმი**: ძვირფასო ფილიპ, ჩემს ცოლს ისე მოვეპყრობი, როგორც მე ჩავთვლი საჭიროდ.

**ევა**: ძალიან დაგვიანებული ხომ არ არის?

**მარტინა:** რა ამბავში მხვევთ, ვერ გავიგე...

**ფილიპი** (*მაქსიმს*): მაგაზე არ გეუბნებით. შეცდომაში ის ვიგულისხმე, რომ თქვენ ახლა მარტინს კი არა, მარტინას ესაუბრებით.

**მაქსიმი**: აბა, რას ამბობთ!

**ფილიპი**: გარწმუნებთ, ასეა.

**მაქსიმი**: მე კი საპირისპიროში გარწმუნებთ. მარტინი დამპირდა, რომ კიდევ ერთხელ გამოეწყობოდა მარტინას ფორმაში ჩემს წასავარჯიშებლად.

**ევა**: წინასწარ უნდა გაგეფრთხილებინეთ, კარნავალის მოწყობას თუ აპირებდით.

**ფილიპი**: აბა, კარგად დააკვირდით, ეს მარტინი არ არის.

**მაქსიმი**: ზუსტადაც რომ ის არის, ჩემო ძვირფასო ფილიპ. თქვენი ყურით გაიგონეთ, რომ მირჩია, მეტი სიმკაცრე გამოიჩინეო.

**ფილიპი**: უნდა გამოგიტყდეთ, რომ ის მარტინი არ იყო, ვინც გითხრათ, რომ გუშინ მარტინა-დ გაასაღა თავი.

**მაქსიმი**: როგორ არა. სულ რამდენიმე წუთის წინ ველაპარაკე.

**ფილიპი**: არა, ეგ მარტინა იყო მარტინის ფორმაში.

**მაქსიმი**: ხომ არ გაგიჟდით?! (*მარტინას*). შენ ხომ მაგას არ იზამდი?

**მარტინი** (\*): მე, არა. მაგრამ მისგან ყველაფერია მოსალოდნელი.

**ფილიპი**: მე უნდა დამიჯეროთ, რადგან სიმართლეს გეუბნებით.

**ჟულიეტი**: ვერ დაგიჯერებთ, რადგან ახლახან დავინახე, ჩემს ქმარს როგორ კოცნიდით. იქნებ ისიც მითხრათ, რომ ის თქვენ არ იყავით.

**ფილიპი**: კი, მე ვიყავი. მაგრამ ის თქვენი ქმარი კი არა, თქვენი მული იყო.

**ჟულიეტი**: როგორც ჩანს, კარგი ცრუპენტელა ყოფილხართ. ჯერ ერთი, ჩემი მული ვერ გაკოცებდათ თუნდაც იმის გამო, რომ მას ქალები მოსწონს...

**ევა**: მაგაში თავიდანვე დარწმუნებული ვიყავი. თუ გახსოვთ, გუშინ გითხარით

კიდეც.

**მარტინ(ა)ი**: ღმერთო ჩემო, რა საშინელებაა!

**ჟულიეტი**: მან მე ტუჩებში მაკოცა.

**ფილიპი**: ეგ მარტინა კი არა, თქვენი ქმარი იყო.

**\_\_\_\_\_\_\_\_\_\_\_\_\_\_**

(\*) *მთელი ამ სცენის განმავლობაში, მარტინი* (*ან იქნებ მარტინა*) დანარჩენების დაბნეულობის შესანარჩუნებლად *ხან იხსნის და ხან ისევ იკეთებს სათვალეს.*

**ჟულიეტი**: თქვენ ნამდვილად დამცინით, ჩემო მეგობარო. სხვა თუ არაფერი, მათი გარჩევა ნამდვილად შემიძლია.

**ფილიპი**: ჰოდა, მაშინ ისიც უნდა იცოდეთ, არც მე ვარ ჰომოსექსუალი და არც მარტინი. არც თქვენი მულია ლესბოსელი.

**ჟულიეტი**: მოკლედ, ვეღარავის ენდობა ადამიანი.

**მაქსიმი**: კი, მაგრამ, თუ ხვდებით, რას ლაპარაკობთ?

**ფილიპი**: სიმართლეს.

**მაქსიმი**: აჰა, ანუ თქვენ ჩემს ცოლს აკოცეთ?

**ფილიპი**: ეს ინსტიქტურად მოხდა, ყოველგვარი ქვენა გრძნობის გარეშე.

**მაქსიმი**: და მთელი ეს სქესთა ცვლილებების ამბავი რაღას ნიშნავს?

**ფილიპი**: უფრო ზუსტად თუ ვიტყვით, დროებითი ჩანაცვლებები. სწორედ ეგ არის ყველა ამ გაუგებრობის მიზეზი.

**მარტინ(ა)ი**: გაუგებრობის შემთხვევაში ერთადერთი გამოსავალი მისი გაფანტვაა. თუკი შემიძლია რამით დაგეხმაროთ...

**მაქსიმი**: თუ კი არა, ერთადერთი ხარ, ვისაც ეგ შეუძლია.

**კატრინი** (*შემოდის*): დედა, გამომივიდა! ბიძაჩემის დახმარებით ჩემი კომპლექსი დავძლიე.

**მაქსიმი**: ჩემო ძვირფასო, ახლა დედაშენს კი არა, ბიძაშენს ელაპარაკები.

**კატრინი**: რას ამბობ, მამა?!

**მაქსიმი**: კარგი ახლა, მარტინ, ბოლოს და ბოლოს თქვი, რომ შენ ხარ!

**მარტინ(ა)ი**: და თუ ჩემი და ვარ?

**კატრინი**: ჩემს შინაგან ხმას თუ მოვუსმენ... უფრო სწორად, სისხლის ყივილს თუ დავუჯერებ...

**ევა**: ხმები, ყივილი... როგორც ჩანს, უკვე პარანოია დაეწყო!

**კატრინი**: ...ეს დედაჩემია!

**ევა**: კარგი რა... შეხედეთ, დონ ჟუანის ჭინკები უციმციმებს თვალებში. ე.ი. ეს მარტინია.

**კატრინი**: კარგი, დედა, თქვი, რა, ხომ შენ ხარ?

**ჟულიეტი**: არა, ოღონდ ახლა თავიდან არ დაიწყოთ!

**მარტინ(ა)ი**: ჟულიეტ, ჩემო პატარა, ხომ მაშინვე იცანი შენი ქმარი? შენ კი, მაქსიმ, ხომ კარგად იცი, რომ შენ წინ შენი ცოლი დგას?

**მაქსიმი:** ჟულიეტ, მიდით, ნახეთ ამ არსებას ნამდვილი მკერდი აქვს თუ არა და ამით ყველაფერი გაირკვევა.

**მარტინ(ა)ი**: არა, არა, შეხება არ იყოს. ასე ყველაფერი ზედმეტად მარტივი გამოვა.

**მაქსიმი**: აჰა, ჩვენი წვალება უნდა. მაშინ, მარტინი ყოფილა.

**ფილიპი**: არა, სწორედ მარტინას უნდოდა ეგ.

**მაქსიმი**: ერთ რამეს მივხვდი - ხმას აღარ ამოვიღებ, სანამ ორივე ტყუპისცალს ერთად არ ვნახავ.

**მარტინ(ა)ი**: მაშინ, გამოდის, სამუდამო დუმილი მიგისჯია შენი თავისთვის. (*მაყურებელს*). რადგან, თქვენი არ იყოს, მეც ძალიან გამიკვირდებოდა, ასეთი რამ რომ მოხდეს. მოკლედ, ვინ ვარ მე? წესით, თქვენ კი უნდა იცოდეთ. აბა, მარტინი ვარ თუ მარტინა... თავიდანვე გაგაფრთხილეთ, რომ ჩახლართული ამბავი იქნებოდა. მგონი მე თვითონაც ამებნა თავგზა. თუ არც თქვენ იცით, ვინ ვარ, გამოდის, რომ გულდასმით არ მომყვებოდით. ამიტომ, შემოთავაზება მაქვს თქვენთან - მეორე წრეზე წავიდეთ.

**ყველა ერთად**: არა!

**მარტინ(ა)ი**: მართალია. ამისთვის მეორე ბილეთია საჭირო.

**ყველა ერთად**: დიახ!